title: //: Deċiżjoni tal-Kunsill tat- 18 ta' Diċembru 2006 dwar il-konklużjoni tal-Ftehim fil-forma ta' Skambju ta' Ittri bejn il-Komunità Ewropea u l-Brażil relattivament għall-modifika tal-konċessjonijiet fl-iskedi tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka matul il-proċess ta' adeżjoni mal-Komunità Ewropea

text:
               30.12.2006

               MT

               Il-Ġurnal Uffiċjali ta’ l-Unjoni Ewropea

               10

         DEĊIŻJONI TAL-KUNSILL
   tat-18 ta' Diċembru 2006
   dwar il-konklużjoni tal-Ftehim fil-forma ta' Skambju ta' Ittri bejn il-Komunità Ewropea u l-Brażil relattivament għall-modifika tal-konċessjonijiet fl-iskedi tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka matul il-proċess ta' adeżjoni mal-Komunità Ewropea
   (2006/963/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 flimkien ma' l-ewwel sentenza ta' l-ewwel subparagrafu ta' l-Artikolu 300(2) tiegħu,
   Wara li kkunsidra l-proposta mill-Kummissjoni,
   Billi:

               (1)

               Fit-22 ta' Marzu 2004 l-Kunsill awtorizza lill-Kummissjoni sabiex tiftaħ negozjati ma' ċerti Membri oħra tad-WTO taħt l-Artikolu XXIV.6 tal-GATT 1994, matul il-proċess ta' l-adeżjoni ma' l-Unjoni Ewropea tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka.

               (2)

               In-negozjati tmexxew mill-Kummissjoni b'konsultazzjoni mal-Kumitat stabbilit taħt l-Artikolu 133 tat-Trattat u fi ħdan il-qafas ta' direttivi ta' negozjar maħruġa mill-Kunsill.

               (3)

               Il-Kummissjoni ffinalizzat in-negozjati għal Ftehim fil-forma ta' Skambju ta' Ittri bejn il-Komunità Ewropea u l-Brażil.

               (4)

               Il-Ftehim fil-forma ta' Skambju ta' Ittri għandu jiġi approvat,

         IDDEĊIEDA KIF ĠEJ:
   Artikolu 1
   Il-Ftehim fil-forma ta' Skambju ta' Ittri bejn il-Komunità Ewropea u l-Brażil relattivament għall-modifika tal-konċessjonijiet fl-iskedi tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka matul il-proċess ta' adeżjoni mal-Komunità Ewropea, huwa b'dan approvat f'isem il-Komunità.
   It-test tal-Ftehim fil-forma ta' Skambju ta' Ittri huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jinnomina il-persuna jew persuni li jkollhom is-setgħa li jiffirmaw il-Ftehim fil-forma ta' Skambju ta' Ittri sabiex tintrabat il-Komunità.

      Magħmul fi Brussel, 18 ta' Diċembru 2006.

            Għall-Kunsill

            Il-President

         J.-E. ENESTAM

      FTEHIM
      fil-forma ta' skambju ta' ittri bejn il-Komunità Ewropea u l-Brażil relattivament għall-modifika tal-konċessjonijiet fl-iskedi tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka matul il-proċess ta' adeżjoni mal-Komunità Ewropea
      A.   Ittra mill-Komunità Ewropea
      Ġinevra, 18 ta' Diċembru 2006
      Sinjur,
      Konsegwentement għall-bidu ta' negozjati bejn il-Komunitajiet Ewropej (KE) u l-Brażil taħt l-Artikolu XXIV:6 u l-Artikolu XXVIII tal-GATT 1994 għall-modifika tal-konċessjonijiet fl-iskedi tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka matul il-proċess ta' adeżjoni mal-KE, dan li ġej huwa bi qbil bejn il-Komunitajiet Ewropej (KE) u l-Brażil sabiex jiġu konklużi n-negozjati mibdija bħala segwitu tan-notifika tal-KE tad-19 ta' Jannar 2004 lid-WTO skond l-Artikolu XXIV:6 tal-GATT 1994.
      Il-KE taqbel li tinkorpora fl-iskeda tagħha għat-territorju doganali tal-KE 25, il-konċessjonijiet li kienu inklużi fl-iskeda preċedenti tagħha tal-KE 15.
      Il-KE taqbel li sejra tinkorpora fl-iskeda tagħha għall-KE 25 il-konċessjonijiet li jinsabu fl-Anness ma' dan il-Ftehim.
      Dan il-Ftehim għandu jidħol fis-seħħ fid-data li fiha l-KE u l-Brażil ikunu skambjaw ittri ta' ftehim, wara li tingħata konsiderazzjoni mill-Partijiet skond il-proċeduri tagħhom stess. Il-KE għandha tagħmel mill-aħjar li tista' sabiex tistabbilixxi l-miżuri adatti ta' implimentazzjoni qabel l-1 ta' Novembru 2006 u mhux aktar tard mill-1 ta' Jannar 2007.

            F'isem il-Komunità Ewropea

         ANNESS

                     —

                     kwota ta' rata tariffarja allokata lil pajjiż (il-Brażil) ta' 10 124 tunnellata ta' zokkor mhux raffinat sabiex ikun irraffinat (numru tariffarju tal-prodott 1701 1110), b'rata ta' kwota ta' EUR 98/t.

                     —

                     kwota ta' rata tariffarja allokata lil pajjiż (il-Brażil) ta' 2 332 tunnellata “qatgħat ta' għasafar ta' l-ispeċi Gallus domesticus” (numru tariffarju tal-prodott 0207 1410, 0207 1450, 0207 1470), b'rata ta' kwota ta' 0 %,

                     —

                     żieda ta' 49 tunnellata (erga omnes) fil-kwota ta' rata tariffarja tal-KE għal “karkassi tat-tiġieġ, friski, mkessħa jew friżati”, (numru tariffarju tal-prodott 0207 1110, 0207 1130, 0207 1190, 0207 1210, 0207 1290), b'rata ta' kwota ta' EUR 131-162/t,

                     —

                     żieda ta' 4 070 tunnellata (erga omnes) fil-kwota ta' rata tariffarja tal-KE għal “karkassi tat-tiġieġ, friski, mkessħa jew friżati”, (numru tariffarju tal-prodott 0207 1310, 0207 1320, 0207 1330, 0207 1340, 0207 1350, 0207 1360, 0207 1370, 0207 1420, 0207 1430, 0207 1440, 0207 1460), b'rata ta' kwota ta' EUR 93-512 /t,

                     —

                     żieda ta' 1 605 tunnellata (erga omnes) fil-kwota ta' rata tariffarja tal-KE għal “qatgħat ta' għasafar” (numru tariffarju tal-prodott 0207 1410), b'rata ta' kwota ta' EUR 795/t,

                     —

                     żieda ta' 201 tunnellata (erga omnes) fil-kwota ta' rata tariffarja tal-KE għal “laħam tad-dundjan, frisk, mkessaħ jew friżat”, (numru tariffarju tal-prodott 0207 2410, 0207 2490, 0207 2510, 0207 2590, 0207 2610, 0207 2620, 0207 2630, 0207 2640, 0207 2650, 0207 2660, 0207 2670, 0207 2680, 0207 2730, 0207 2740, 0207 2750, 0207 2760, 0207 2770), b'rata ta' kwota ta' EUR 93-425/t,

                     —

                     żieda ta' 2 485 tunnellata (erga omnes) fil-kwota ta' rata tariffarja tal-KE għal “qatgħat ta' dundjan, friżati” (numru tariffarju tal-prodott 0207 2710, 0207 2720, 0207 2780), b'rata ta' kwota ta' 0 %,

                     —

                     ftuħ ta' kwota ta' rata tariffarja ta' 242 074 tunnellata (erga omnes) għall-qamħirrum (numri tarfiffarji tal-prodott 1005 9000, 1005 1090), bir-rata ta' kwota ta' 0 %,

                     —

                     ftuħ ta' kwota ta' rata tariffarja ta' 2 838 tunnellata (erga omnes) għal ananas, ċitru, lanġas, berquq, ċirasa, ħawħ u frawli (numri tarfiffarji tal-prodott 2008 2011, 2008 2019, 2008 2031, 2008 2039, 2008 2071, 2008 3011, 2008 3019, 2008 3031, 2008 3039, 2008 3079, 2008 4011, 2008 4019, 2008 4021, 2008 4029, 2008 4031, 2008 4039, 2008 5011, 2008 5019, 2008 5031, 2008 5039, 2008 5051, 2008 5059, 2008 5071, 2008 6011, 2008 6019, 2008 6031, 2008 6039, 2008 6060, 2008 7011, 2008 7019, 2008 7031, 2008 7039, 2008 7051, 2008 7059, 2008 8011, 2008 8019, 2008 8031, 2008 8039, 2008 8070), bir-rata ta' kwota ta' 20 %,

                     —

                     ftuħ ta' kwota ta' rata tariffarja ta' 7 044 tunnellata (erga omnes) għal meraq tal-frott (numri tarfiffarji tal-prodott 2009 1111, 2009 1119, 2009 1911, 2009 1919, 2009 2911, 2009 2919, 2009 3911, 2009 3919, 2009 4911, 2009 4919, 2009 7911, 2009 7919, 2009 8011, 2009 8019, 2009 8032, 2009 8033, 2009 8035, 2009 8036, 2009 8038, 2009 9011, 2009 9019, 2009 9021, 2009 9029), bir-rata ta' kwota ta' 20 %,

                     —

                     eliminazzjoni tad-dazju ad valorem ta' 9 % fuq konċentrati tal-proteini (numru tariffarju tal-prodott 2106 1080),

                     —

                     ftuħ ta' kwota ta' rata tariffarja ta' 107 tunnellati (erga omnes) għaċ-ċikkulata (numru tariffarju tal-prodott 1 806), bir-rata ta' kwota ta' 43 %,

                     —

                     tnaqqis tad-dazju lejn l-UE minn EUR 11,2 MIN 22,0/100 kg/net MAX EUR 56,0/100 kg/net għal 10 MIN EUR 22,0/100 kg/net MAX EUR 56,0/100 kg/net għat-tabakk (numru tariffarju tal-prodott 2401 1090),

                     —

                     modifika tad-deskrizzjoni tal-kwota ta' rata tariffarja tal-KE għaċ-ċanga ta' kwalità għolja (5 000 tunnellata) għal: “laħam ta' kwalità għolja mingħajr għadam ta' l-annimali bovini, frisk, imkessaħ jew iffriżat”, u jiġi indikat il-Brażil bħala l-pajjiż fornitur.

      B.   Ittra mill-Gvern tar-Repubblika Federattiva tal-Brażil
      Ġinevra, 18 ta' Diċembru 2006
      Sinjur,
      B'referenza għall-ittra tiegħek li taqra:

         “Konsegwentement għall-bidu ta' negozjati bejn il-Komunitajiet Ewropej (KE) u l-Brażil taħt l-Artikolu XXIV:6 u l-Artikolu XXVIII tal-GATT 1994 għall-modifika tal-konċessjonijiet fl-iskedi tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka matul il-proċess ta' adeżjoni mal-KE, dan li ġej huwa bi qbil bejn il-Komunitajiet Ewropej (KE) u l-Brażil sabiex jiġu konklużi n-negozjati mibdija bħala segwitu tan-notifika tal-KE tad-19 ta' Jannar 2004 lid-WTO skond l-Artikolu XXIV:6 tal-GATT 1994.
         Il-KE taqbel li tinkorpora fl-iskeda tagħha għat-territorju doganali tal-KE 25, il-konċessjonijiet li kienu inklużi fl-iskeda preċedenti tagħha tal-KE 15.
         Il-KE taqbel li sejra tinkorpora fl-iskeda tagħha għall-KE 25 il-konċessjonijiet li jinsabu fl-Anness ma' dan il-Ftehim.
         Dan il-Ftehim għandu jidħol fis-seħħ fid-data li fiha l-KE u l-Brażil ikunu skambjaw ittri ta' ftehim, wara li tingħata konsiderazzjoni mill-Partijiet skond il-proċeduri tagħhom stess. Il-KE għandha tagħmel mill-aħjar li tista' sabiex tistabbilixxi l-miżuri adatti ta' implimentazzjoni qabel l-1 ta' Novembru 2006 u mhux aktar tard mill-1 ta' Jannar 2007.”

      B'dan għandi l-unur nesprimi l-qbil tal-Gvern tiegħi.

            F'isem il-Gvern tar-Repubblika Federattiva tal-Brażil


title: Deċiżjoni tal-Kunsill (UE) 2016/1836 tal-10 ta' Ottubru 2016 li taħtar membru supplenti, propost mir-Repubblika tal-Awstrija, fil-Kumitat tar-Reġjuni

text:
               18.10.2016

               MT

               Il-Ġurnal Uffiċjali tal-Unjoni Ewropea

               L 280/27

         DEĊIŻJONI TAL-KUNSILL (UE) 2016/1836
   tal-10 ta' Ottubru 2016
   li taħtar membru supplenti, propost mir-Repubblika tal-Awstrija, fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Filwaqt li kkunsidra l-proposta mill-Gvern Awstrijakk,
   Billi:

               (1)

               Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020. Fit-13 ta' Mejju 2016, bid-Deċiżjoni tal-Kunsill (UE) 2016/814 (4), is-Sinjura Elisabeth VITOUCH ġiet sostitwita mis-Sinjura Ms Muna DUZDAR bħala membru supplenti.

               (2)

               Konsegwentement għal tmiem il-mandat tas-Sinjura Muna DUZDAR, sar vakanti s-siġġu ta' membru supplenti fil-Kumitat tar-Reġjuni,

         ADOTTAW DIN ID-DEĊIŻJONI:
   Artikolu 1
   Huwa b'dan maħtur membru supplenti fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

               —

               Is-Sur Peter FLORIANSCHÜTZ, Abgeordneter zum Wiener Landtag und Mitglied des Gemeinderats der Stadt Wien.

         Artikolu 2
   Din id-Deċiżjoni tidħol fis-seħħ fil-jum tal-adozzjoni tagħha.

      Magħmul fi Brussell, l-10 ta' Ottubru 2016.

            Għall-Kunsill

            Il-President

         G. MATEČNÁ

      (1)  Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

      (2)  Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

      (3)  Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).

      (4)  Deċiżjoni tal-Kunsill (UE) 2016/814 tat-13 ta' Mejju 2016 li taħtar membru supplenti, propost mir-Repubblika tal-Awstrija fil-Kumitat tar-Reġjuni (ĠU L 133, 24.5.2016, p. 8).


title: 2011/290/UE: Deċiżjoni tal-Kunsill tat- 13 ta’ Mejju 2011 dwar il-konklużjoni tal-Protokoll għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u l-Ukraina, min-naħa l-oħra, fir-rigward ta’ Ftehim ta’ Qafas bejn l-Unjoni Ewropea u l-Ukraina dwar il-prinċipji ġenerali għall-parteċipazzjoni tal-Ukraina fil-programmi tal-Unjoni

text:
               20.5.2011

               MT

               Il-Ġurnal Uffiċjali tal-Unjoni Ewropea

               L 133/1

         DEĊIŻJONI TAL-KUNSILL
   tat-13 ta’ Mejju 2011
   dwar il-konklużjoni tal-Protokoll għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u l-Ukraina, min-naħa l-oħra, fir-rigward ta’ Ftehim ta’ Qafas bejn l-Unjoni Ewropea u l-Ukraina dwar il-prinċipji ġenerali għall-parteċipazzjoni tal-Ukraina fil-programmi tal-Unjoni
   (2011/290/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 114, 168, 169, 172, 173(3), 188 u 192, flimkien mal-Artikolu 218(6)(a) u l-ewwel subparagrafu tal-Artikolu 218(8) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               Il-Protokoll tal-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u l-Ukraina, min-naħa l-oħra (2), dwar Ftehim ta’ Qafas bejn l-Unjoni Ewropea u l-Ukraina fir-rigward tal-prinċipji ġenerali għall-parteċipazzjoni tal-Ukraina fil-programmi tal-Unjoni (minn hawn ’il quddiem “il-Protokoll”) ġie iffirmat f’isem l-Unjoni fit-22 ta' Novembru 2010.

               (2)

               Bħala konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwixxiet u ssuċċediet lill-Komunità Ewropea.

               (3)

               Il-Protokoll għandu jiġi konkluż.

         ADOTTA DIN ID-DEĊIŻJONI:
   Artikolu 1
   Il-Protokoll dwar il-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u l-Ukraina, min-naħa l-oħra, fir-rigward ta’ Ftehim ta’ Qafas bejn l-Unjoni Ewropea u l-Ukraina dwar il-prinċipji ġenerali għall-parteċipazzjoni tal-Ukraina fil-programmi tal-Unjoni (3) (minn issa “il-Protokoll”) huwa b’dan approvat f’isem l-Unjoni Ewropea.
   Artikolu 2
   Il-President tal-Kunsill għandu, f’isem l-Unjoni, jagħti n-notifika prevista fl-Artikolu 10 tal-Protokoll.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-13 ta’ Mejju 2011.

            Għall-Kunsill

            Il-President

         MARTONYI J.

      (1)  Kunsens tas-6 ta' April 2011.

      (2)  ĠU L 49, 19.2.1998, p. 3.

      (3)  ĠU L 18, 21.1.2011, p. 3.


title: 2011/397/UE: Deċiżjoni tal-Bank Ċentrali Ewropew tal- 21 ta’ Ġunju 2011 dwar il-proċeduri għall-akkreditazjoni ambjentali u tas-saħħa u sigurtà għall-produzzjoni ta’ karti tal-flus tal-euro (BĊE/2011/8)

text:
               5.7.2011

               MT

               Il-Ġurnal Uffiċjali tal-Unjoni Ewropea

               L 176/52

         DEĊIŻJONI TAL-BANK ĊENTRALI EWROPEW
   tal-21 ta’ Ġunju 2011
   dwar il-proċeduri għall-akkreditazjoni ambjentali u tas-saħħa u sigurtà għall-produzzjoni ta’ karti tal-flus tal-euro
   (BĊE/2011/8)
   (2011/397/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 128(1) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b’mod partikolari l-Artikolu 16 tiegħu,
   Billi:

               (1)

               L-Artikolu 128(1) tat-Trattat u l-Artikolu 16 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew (minn hawn ’il quddiem l-“Istatut tas-SEBĊ”) jipprovdu li l-Bank Ċentrali Ewropew (BĊE) għandu d-dritt esklussiv li jawtorizza l-ħruġ ta’ karti tal-flus tal-euro fi ħdan l-Unjoni. Dan id-dritt jinkludi l-kompetenza biex jieħu miżuri biex jipproteġi l-integrità ta’ karti tal-flus tal-euro bħala mezz ta’ pagament.

               (2)

               Il-politika ambjentali tal-Unjoni hija bbażata fuq il-prinċipju tal-integrazzjoni ambjentali, kif stabbilit fl-Artikolu 11 tat-Trattat, skont liema r-rekwiżiti tal-protezzjoni ambjentali għandhom ikunu integrati fid-definizzjoni u l-implimentazzjoni tal-politiki u l-attivitajiet tal-Unjoni, b’mod partikolari bil-ħsieb li jiġi promoss l-iżvilupp sostenibbli. Bil-ħsieb ta’ dan il-prinċipju, l-Eurosistema tippromwovi ġestjoni ambjentali tajba bbażata fuq is-sensiela ta’ standards ISO 14000.

               (3)

               Skont l-Artikolu 9 tat-Trattat, fid-definizzjoni u l-implimentazzjoni tal-politiki u l-attivitajiet tagħha, l-Unjoni għandha tikkunsidra r-rekwiżiti, inter alia, marbutin mal-protezzjoni tas-saħħa tal-bniedem. Bil-ħsieb ta’ dan il-prinċipju, l-iskansament u l-minimizzazzjoni ta’ kull riskju għas-saħħa u s-sigurtà tal-pubbliku ġenerali u tal-ħaddiema involuti fil-produzzjoni ta’ karti tal-flus tal-euro jew tal-materja prima għall-karti tal-flus tal-euro huma ta’ importanza fundamentali għall-Eurosistema. L-Eurosistema tappoġġja l-ġestjoni tajba tas-saħħa u s-sigurtà skont il-linja tal-politiki tal-Aġenzija Ewropea għas-Sigurtà u s-Saħħa fuq il-Post tax-Xogħol (1) u s-sensiela ta’ standards OHSAS 18000.

               (4)

               Għal dawn ir-raġunijiet, għandhom jiġu stabbiliti proċeduri għall-akkreditazjoni ambjentali u tas-saħħa u sigurtà biex jiżguraw li jkunu biss il-manifatturi li jikkonformaw mar-rekwiżiti minimi ambjentali u tas-saħħa u sigurtà li jiġu akkreditati biex iwettqu attività ta’ produzzjoni ta’ karti tal-flus tal-euro.

               (5)

               Sabiex jimmonitorja l-imġiba ambjentali u tas-saħħa u sigurtà tal-manifatturi akkreditati tal-karti tal-flus tal-euro u tal-materja prima għall-karti tal-flus tal-euro kemm jista’ jkun mill-qrib, il-BĊE għandu bżonn jiġbor regolarment dejta mingħand dawk il-manifatturi dwar l-impatt fuq l-ambjent u fuq is-saħħa u sigurtà tal-produzzjoni tagħhom ta’ karti tal-flus tal-euro u tal-materja prima għall-karti tal-flus tal-euro,

         ADOTTA DIN ID-DEĊIŻJONI:
   TAQSIMA I

      DISPOŻIZZJONIJIET ĠENERALI

   Artikolu 1
   Definizzjonijiet
   Għall-finijiet ta’ din id-Deċiżjoni, għandhom japplikaw id-definizzjonijiet li ġejjin:

               (a)

               “BĊN” tfisser il-bank ċentrali nazzjonali ta’ Stat Membru li l-munita tiegħu hija l-euro;

               (b)

               “materja prima għall-karti tal-flus tal-euro” tfisser karta, inka, fojl u ħajt użati għall-produzzjoni tal-karti tal-flus tal-euro;

               (c)

               “sit tal-manifattura” tfisser kull post li jintuża minn, jew li jixtieq juża, manifattur għall-produzzjoni ta’ karti tal-flus tal-euro jew tal-materjal prima għall-karti tal-flus tal-euro;

               (d)

               “manifattur” tfisser kull entità li hija, jew li tixtieq tkun, involuta f’attvità ta’ produzzjoni ta’ karti tal-flus tal-euro;

               (e)

               “akkreditazzjoni ambjentali” tfisser l-istat, li l-iskop tiegħu huwa stabbilit fl-Artikolu 3, mogħti mill-BĊE lil manifattur u li jikkonferma illi l-attività tiegħu ta’ produzzjoni ta’ karti tal-flus tal-euro hija konformi mar-rekwiżiti stabbiliti f’Taqsima II;

               (f)

               “akkreditazzjoni tas-saħħa u sigurtà” tfisser l-istat, li l-iskop tiegħu huwa stabbilit fl-Artikolu 4, mogħti mill-BĊE lil manifattur u li jikkonferma illi l-attività tiegħu ta’ produzzjoni ta’ karti tal-flus tal-euro hija konformi mar-rekwiżiti stabbiliti f’Taqsima II;

               (g)

               “manifattur akkreditat” tfisser manifattur li ġie mogħti akkreditazzjoni ambjentali u akkreditazzjoni tas-saħħa u sigurtà;

               (h)

               “awtorità għaċ-ċertifikazzjoni” tfisser awtorità għaċ-ċertifikazzjoni indipendenti li tevalwa s-sistemi tal-manifatturi għall-ġestjoni tal-ambjent jew tas-saħħa u sigurtà u li hija akkreditata biex tiċċertifika illi l-manifattur jissodisfa r-rekwiżiti tas-sensiela ta’ standards ISO 14000 jew OHSAS 18000;

               (i)

               “attività tal-produzzjoni ta’ karti tal-flus tal-euro” tfisser il-produzzjoni ta’ karti tal-flus tal-euro jew ta’ xi materja prima għall-karti tal-flus tal-euro;

               (j)

               “jum ta’ xogħol tal-BĊE” tfisser jum mit-Tnejn sal-Ġimgħa, bl-esklużjoni tal-festi pubbliċi tal-BĊE;

               (k)

               “produzzjoni ta’ pjanċi” tfisser il-produzzjoni ta’ pjanċi tal-istampar għat-teknoloġiji ta’ stampar bil-litografija jew bl-intall użati għall-produzzjoni ta’ karti tal-flus tal-euro;

               (l)

               “produzzjoni individwali” tfisser produzzjoni komposta minn bosta gruppi magħmulin mill-istess materja prima mingħand l-istess fornituri, fejn il-komposizzjoni hija dejjem omoġenja, u ma tintroduċix sustanzi ġodda, jew l-istess sustanzi b’varjazzjonijiet fil-konċentrazzjoni li huma ’l fuq mil-limitu, kif speċifikat mill-BĊE separatament.

         Artikolu 2
   Prinċipji ġenerali
   1.   Manifattur jista’ jwettaq attività ta’ produzzjoni ta’ karti tal-flus tal-euro biss jekk il-BĊE jagħtih akkreditazjoni ambjentali u akkreditazzjoni tas-saħħa u s-sigurtà għal dik l-attività.
   2.   Ir-rekwiżiti tal-BĊE għall-akkreditazzjoni ambjentali u tas-saħħa u sigurtà għandhom ikunu rekwiżiti minimi. Il-manifatturi jistgħu jadottaw u jimplimentaw standards ambjentali u/jew tas-saħħa u sigurtà li huma aktar stretti, iżda l-BĊE għandu jivvaluta biss it-twettiq mill-manifattur tar-rekwiżiti stabbiliti f’din id-Deċiżjoni.
   3.   Il-Bord Eżekuttiv għandu jkun kompetenti biex jieħu d-deċiżjonijiet kollha marbutin mal-akkreditazzjoni ambjentali u tas-saħħa u sigurtà ta’ manifattur, billi jqis l-opinjonijiet tal-Kumitat tal-Karti tal-Flus, u għandu jinforma lill-Kunsill Governattiv dwar dan.
   4.   Manifattur akkreditat jista’ jwettaq attività ta’ produzzjoni ta’ karti tal-flus tal-euro biss fis-siti tal-manifattura li għalihom ikun ġie mogħti: (a) akkreditazjoni ambjentali; u (b) akkreditazzjoni tas-saħħa u sigurtà, minkejja kull akkreditazzjoni oħra mogħtija skont xi att legali ieħor tal-BĊE.
   5.   Spejjeż u telf assoċjat illi manifattur jinkorri b’konnessjoni mal-applikazzjoni ta’ din id-Deċiżjoni għandhom jinħarġu mill-manifattur.
   6.   Il-BĊE għandu jistabbilixxi separatament id-dettalji tekniċi tar-rekwiżiti li jridu jiġu sodisfatti mill-manifatturi sabiex jiksbu akkreditazzjoni ambjentali u tas-saħħa u sigurtà.
   Artikolu 3
   Akkreditazzjoni ambjentali
   1.   Akkreditazzjoni fuq bażi tas-sensiela ta’ standards ISO 14000 dwar sistemi ta’ ġestjoni ambjentali għandhom isegwu l-proċedura stabbilita f’Taqsima II. Manifattur jista’ jwettaq attività ta’ produzzjoni ta’ karti tal-flus tal-euro biss jekk il-BĊE ikun tah akkreditazjoni ambjentali għal dik l-attività.
   2.   Manifattur jista’ jingħata akkreditazzjoni ambjentali għal attività ta’ produzzjoni ta’ karti tal-flus tal-euro bil-patt illi jissodisfa l-kundizzjonijiet kollha li ġejjin:

               (a)

               jikkonforma mas-sensiela ta’ standards ISO 14001 f’sit ta’ manifattura partikolari għal attività ta’ produzzjoni ta’ karti tal-flus tal-euro partikolari u l-awtorità għaċ-ċertifikazzjoni tkun ħarġet ċertifikat għal dak il-għan;

               (b)

               fejn huwa stamperija, is-sit ta’ manifattura tiegħu jinsab fi Stat Membru;

               (c)

               fejn mhuwiex stamperija, is-sit tal-manifattura tiegħu jinsab fi Stat Membru jew fi stat membru tal-Assoċjazzjoni Ewropea tal-Kummerċ Ħieles (EFTA).

         3.   Il-Bord Eżekuttiv jista’ jagħti eżenzjonijiet mir-rekwiżit tal-pożizzjoni stabbilit fil-paragrafu 2(b) u (c) skont il-każ, billi jqis l-opinjonijiet tal-Kumitat tal-Karti tal-Flus. Kull deċiżjoni bħal din għandha tiġi nnotifikata minnufih lill-Kunsill Governattiv. Il-Bord Eżekuttiv għandu jimxi ma’ kull deċiżjoni tal-Kunsill Governattiv dwar din il-kwistjoni.
   4.   Akkreditazzjoni ambjentali għandha tingħata lil manifattur għal tliet snin, mingħajr ħsara għal deċiżjoni meħuda skont l-Artikoli 13 jew 14.
   5.   Il-kunsens tal-BĊE bil-miktub minn qabel għandu jkun meħtieġ għal manifattur b’akkreditazzjoni ambjentali biex jagħti biex issir barra l-produzzjoni ta’ karti tal-flus tal-euro jew ta’ materja prima għall-karti tal-flus tal-euro lil sit ta’ manifattura ieħor jew lil xi terza persuna, inklużi s-sussidjarji tal-manifattur u kumpaniji assoċjati.
   Artikolu 4
   Akkreditazzjoni tas-saħħa u sigurtà
   1.   Akkreditazzjoni fuq bażi tal-istandards OHSAS 18001 dwar sistemi ta’ ġestjoni tas-saħħa u sigurtà għandhom isegwu l-proċedura stabbilita f’Taqsima III. Manifattur jista’ jwettaq attività ta’ produzzjoni ta’ karti tal-flus tal-euro biss jekk il-BĊE ikun tah akkreditazjoni tas-saħħa u sigurtà għal dik l-attività.
   2.   Manifattur jista’ jingħata akkreditazzjoni tas-saħħa u sigurtà għal attività ta’ produzzjoni ta’ karti tal-flus tal-euro bil-patt illi jissodisfa l-kundizzjonijiet kollha li ġejjin:

               (a)

               jikkonforma mal-istandard OHSAS 18001 f’sit ta’ manifattura partikolari għal attività ta’ produzzjoni ta’ karti tal-flus tal-euro partikolari u l-awtorità għaċ-ċertifikazzjoni tkun ħarġet ċertifikat għal dak il-għan;

               (b)

               fejn huwa stamperija, is-sit ta’ manifattura tiegħu jinsab fi Stat Membru;

               (c)

               fejn mhuwiex stamperija, is-sit tal-manifattura tiegħu jinsab fi Stat Membru jew fi stat membru tal-Assoċjazzjoni Ewropea tal-Kummerċ Ħieles (EFTA).

         3.   Il-Bord Eżekuttiv jista’ jagħti eżenzjonijiet mir-rekwiżit tal-pożizzjoni stabbilit fil-paragrafu 2(b) u (c) skont il-każ, billi jqis l-opinjonijiet tal-Kumitat tal-Karti tal-Flus. Kull deċiżjoni bħal din għandha tiġi nnotifikata minnufih lill-Kunsill Governattiv. Il-Bord Eżekuttiv għandu jimxi ma’ kull deċiżjoni tal-Kunsill Governattiv dwar din il-kwistjoni.
   4.   Akkreditazzjoni tas-saħħa u sigurtà għandha tingħata lil manifattur għal tliet snin, mingħajr ħsara għal kull deċiżjoni meħuda skont l-Artikoli 13 jew 14.
   5.   Il-kunsens tal-BĊE bil-miktub mogħti minn qabel għandu jkun meħtieġ għal manifattur b’akkreditazzjoni tas-saħħa u sigurtà biex jagħti l-produzzjoni ta’ karti tal-flus tal-euro jew ta’ materja prima għall-karti tal-flus tal-euro biex issir barra lil sit ta’ manifattura ieħor jew lil xi terza persuna, inklużi s-sussidjarji tal-manifattur u kumpaniji assoċjati.
   TAQSIMA II

      PROĊEDURA GĦALL-AKKREDITAZZJONI AMBJENTALI

   Artikolu 5
   Talba għad-tnedija
   1.   Manifattur li jixtieq iwettaq attività ta’ produzzjoni ta’ karti tal-flus tal-euro għandu jagħmel talba bil-miktub lill-BĊE sabiex iniedi l-proċedura għall-akkreditazzjoni ambjentali. It-talba għat-tnedija għandha tinkludi kull waħda minn dawn li ġejjin:

               (a)

               speċifikazzjoni tas-sit tal-manifattura u fejn jinsab;

               (b)

               kopja taċ-ċertifikat ISO 14001 għas-sit speċifikat;

               (c)

               taqsira bl-Ingliż tal-aħħar rapport ta’ verifika annwali maħruġ mill-awtorità għaċ-ċertifikazzjoni;

               (d)

               rapport annwali bl-Ingliż li jiddeskrivi l-funzjonament tas-sistema interna għall-ġestjoni ambjentali li jsir permezz ta’ mudell fornit mill-BĊE.

         2.   Il-BĊE għandu jivverifika jekk id-dokumentazzjoni pprovduta mill-manifattur fit-talba għat-tnedija tiegħu hijiex kompleta. Huwa għandu jinforma lill-manifattur bl-eżitu ta’ din il-valutazzjoni fi żmien 30 jum tax-xogħol tal-BĊE mid-data li jkun irċieva t-talba għat-tnedija. Il-BĊE jista’ jestendi dan it-terminu darba, permezz ta’ avviż bil-miktub lill-manifattur. Filwaqt illi l-BĊE ikun qed jagħmel din il-valutazzjoni, huwa jista’ jitlob tagħrif kumplimentari mingħand il-manifattur b’rabta mar-rekwiżiti elenkati fil-paragrafu 1. Jekk il-BĊE jitlob tagħrif kumplimentari, huwa għandu jinforma lill-manifattur bl-eżitu tal-valutazzjoni fi żmien 20 jum tax-xogħol tal-BĊE mid-data li jkun irċieva t-tagħrif kumplimentari.
   3.   Il-BĊE għandu jiċħad it-talba għat-tnedija u jinforma lill-manifattur bil-miktub bid-deċiżjoni tiegħu li jagħmel dan u bir-raġunijiet fi żmien it-termini speċifikatifil-paragrafu 2 jekk tkun tapplika xi waħda minn dawn li ġejjin:

               (a)

               il-manifattur jonqos milli jipprovdi l-informazzjoni mitluba skont il-paragrafu 1;

               (b)

               huwa jonqos milli jagħti informazzjoni kumplimentarii mitluba mill-BĊE skont il-paragrafu 2 fi żmien perijodu raġjonevoli li għandu jkun miftiehem bejn iż-żewġ partijiet;

               (c)

               l-akkreditazzjoni ambjentali tal-manifattur tkun ġiet irrevokata u l-perijodu tal-projbizzjoni fuq applikazzjoni mill-ġdid speċifikat fid-deċiżjoni tar-revoka ma jkunx skada;

               (d)

               il-pożizzjoni tas-sit tal-manifattura ma tkunx tissodisfa r-rekwiżiti stabbiliti fl-Artikolu 3(2)b jew (c);

         Artikolu 6
   Akkreditazzjoni ambjentali
   1.   F’każ ta’ evalwazzjoni pożittiva mill-BĊE tat-talba għat-tnedija skont Artikolu 5(2), il-manifattur għandu jingħata akkreditazzjoni ambjentali.
   2.   Id-deċiżjoni tal-BĊE li tagħti l-akkreditazzjoni ambjentali lill-manifattur għandha tidentifika b’mod ċar:

               (a)

               l-isem tal-manifattur;

               (b)

               is-sit tal-manifattura li għalih tingħata l-akkreditazzjoni ambjentali u l-indirizz eżatt tiegħu;

               (c)

               id-data tal-iskadenza tal-akkreditazzjoni ambjentali;

               (d)

               kundizzjonijiet speċifiċi relatati ma’ punti (b) u (c).

         3.   Akkreditazzjoni ambjentali għandha tingħata lil manifattur għal perijodu ta’ tliet snin li jista’ jiġġedded. Jekk il-manifattur b’akkreditazzjoni ambjentali jerġa’ japplika għal akkreditazzjoni ambjentali qabel id-data tal-iskadenza ta’ din l-akkreditazzjoni, l-akkreditazzjoni ambjentali tiegħu għandha tibqa’ valida sakemm il-BĊE ikun ħa deċiżj’ni skont paragrafu 1.
   4.   Jekk il-BĊE jiċħad it-talba għall-akkreditazzjoni ambjentali, il-manifattur jista’ jniedi l-proċedura għall-appell stabbilita fl-Artikolu 15.
   TAQSIMA III

      PROĊEDURA GĦALL-AKKREDITAZZJONI TAS-SAĦĦA U SIGURTÀ

   Artikolu 7
   Talba għad-tnedija
   1.   Manifattur li jixtieq iwettaq attività ta’ produzzjoni ta’ karti tal-flus tal-euro għandu jagħmel talba bil-miktub lill-BĊE sabiex iniedi l-proċedura għall-akkreditazzjoni tas-saħħa u sigurtà. Din it-talba għat-tnedija għandha tinkludi kull waħda minn dawn li ġejjin:

               (a)

               speċifikazzjoni tas-sit tal-manifattura u l-pożizzjoni tiegħu;

               (b)

               kopja taċ-ċertifikat OHSAS 18001 għas-sit speċifikat;

               (c)

               taqsira bl-Ingliż tal-aħħar rapport ta’ verifika annwali maħruġ mill-awtorità għaċ-ċertifikazzjoni;

               (d)

               rapport annwali bl-Ingliż li jiddeskrivi l-funzjonament tas-sistema interna għall-ġestjoni tas-saħħa u sigurtà li jsir permezz ta’ mudell fornit mill-BĊE.

         2.   Il-BĊE għandu jivverifika jekk id-dokumentazzjoni pprovduta mill-manifattur fit-talba għat-tnedija tiegħu hijiex kompleta. Huwa għandu jinforma lill-manifattur bl-eżitu ta’ din l-evalwazzjoni fi żmien 30 jum tax-xogħol tal-BĊE mid-data li jkun irċieva t-talba għat-tnedija. Il-BĊE jista’ jestendi dan it-terminu darba permezz ta’ avviż bil-miktub lill-manifattur. Filwaqt illi l-BĊE ikun qed jagħmel din l-evalwazzjoni, huwa jista’ jitlob tagħrif kumplimentari mingħand il-manifattur b’rabta mar-rekwiżiti elenkati fil-paragrafu 1. Jekk il-BĊE jitlob tagħrif kumplimentari, huwa għandu jinforma lill-manifattur bl-eżitu tal-evalwazzjoni fi żmien 20 jum tax-xogħol tal-BĊE mid-data li jkun irċieva t-tagħrif kumplimentari.
   3.   Il-BĊE għandu jiċħad it-talba għat-tnedija u jinforma lill-manifattur bil-miktub bid-deċiżjoni tiegħu li jagħmel dan u bir-raġunijiet fi żmien it-termini speċifikati fil-paragrafu 2 jekk tkun tapplika xi waħda minn dawn li ġejjin:

               (a)

               il-manifattur jonqos milli jipprovdi l-informazzjoni mitluba skont il-paragrafu 1;

               (b)

               huwa jonqos milli jagħti xi informazzjoni kumplimentarii mitluba mill-BĊE skont il-paragrafu 2 fi żmien perijodu raġjonevoli li għandu jkun miftiehem bejn iż-żewġ partijiet;

               (c)

               l-akkreditazzjoni tas-saħħa u sigurtà tal-manifattur tkun ġiet revokata u l-perijodu tal-projbizzjoni fuq applikazzjoni mill-ġdid speċifikat fid-deċiżjoni tar-revoka ma jkunx skada;

               (d)

               il-pożizzjoni tas-sit tal-manifattura ma tkunx tissodisfa r-rekwiżiti stabbiliti fl-Artikolu 4(2)(b) jew (c);

         Artikolu 8
   Akkreditazzjoni tas-saħħa u sigurtà
   1.   F’każ ta’ evalwazzjoni pożittiva mill-BĊE tat-talba għat-tnedija skont Artikolu 7(2), il-manifattur għandu jingħata akkreditazzjoni tas-saħħa u sigurtà.
   2.   Id-deċiżjoni tal-BĊE li tagħti l-akkreditazzjoni tas-saħħa u sigurtà lill-manifattur għandha tidentifika b’mod ċar:

               (a)

               l-isem tal-manifattur;

               (b)

               is-sit tal-manifattura li għalih tingħata l-akkreditazzjoni tas-saħħa u sigurtà u l-indirizz eżatt tiegħu;

               (c)

               id-data tal-iskadenza tal-akkreditazzjoni tas-saħħa u sigurtà;

               (d)

               kundizzjonijiet speċifiċi relatati ma’ punti (b) u (c).

         3.   Akkreditazzjoni tas-saħħa u sigurtà għandha tingħata lil manifattur għal perijodu ta’ tliet snin li jista’ jiġġedded. Jekk il-manifattur b’akkreditazzjoni tas-saħħa u sigurtà jerġa’ japplika għal akkreditazzjoni tas-saħħa u sigurtà qabel id-data tal-iskadenza ta’ din l-akkreditazzjoni, l-akkreditazzjoni tas-saħħa u sigurtà tiegħu għandha tibqa’ valida sakemm il-BĊE ikun ħa deċiżjoni skont paragrafu 1.
   4.   Jekk il-BĊE jiċħad it-talba għall-akkreditazzjoni tas-saħħa u sigurtà, il-manifattur jista’ jniedi l-proċedura għall-appell stabbilita fl-Artikolu 15.
   TAQSIMA IV

      OBBLIGI LI JKOMPLU

   Artikolu 9
   Obbligi li jkomplu ta’ manifatturi akkreditati
   1.   Manifattur akkreditat għandu jinforma lill-BĊE bil-miktub u mingħajr dewmien żejjed b’kull waħda minn dawn li ġejjin:

               (a)

               il-bidu ta’ kull proċedura għal-likwidazzjoni jew riorganizzazzjoni tal-manifattur jew kull proċedura analoga;

               (b)

               il-ħatra ta’ likwidatur, riċevitur, amministratur jew uffiċjal simili b’rabta mal-manifattur;

               (c)

               kull intenzjoni li xogħol ta’ kuntratt jiġi mogħti lil ħaddieħor jew li partijiet terzi jiġu involuti f’attività ta’ produzzjoni ta’ karti tal-flus tal-euro li għaliha l-manifattur għandu akkreditazzjoni ámbjentali u tas-saħħa u sigurtà;

               (d)

               kull bidla li sseħħ wara li tkun ingħatat l-akkreditazzjoni ambjentali u tas-saħħa u sigurtà li għandha effett, jew li jista’ jkollha effett, fuq it-twettiq tar-rekwiżiti għall-akkreditazzjoni ambjentali u tas-saħħa u sigurtà;

               (e)

               kull bidla fil-kontroll tal-manifattur akkreditat wara bidla fl-istruttura tal-proprjetà tiegħu jew għal kull raġuni oħra.

         2.   Għas-sit ta’ manifattura rilevanti, manifattur akkreditat għandu jipprovdi lill-BĊE bi:

               (a)

               kopja taċ-ċertifikati għas-sistemi ta’ ġestjoni ambjentali u tas-saħħa u sigurtà kull darba li jiġġedded iċ-ċertifikat imsemmi fl-Artikoli 3(2)(a) u 4(2)(a);

               (b)

               għal kull sena kalendarja u fi żmien erba’ xhur minn tmiem is-sena, it-taqsiriet, tradotti għall-Ingliż, tal-aħħar rapporti esterni ta’ verifika ambjentali u tas-saħħa u sigurtà maħruġin mill-awtoritajiet għaċ-ċertifikazzjoni rilevanti;

               (c)

               għal kull sena kalendarja u fi żmien erba’ xhur minn tmiem is-sena, rapporti bl-Ingliż dwar il-funzjonament tas-sistemi ta’ ġestjoni ambjentali u tas-saħħa u sigurtà tiegħu skont il-mudelli msemmijin f’Artikoli 5(1)(d) u 7(1)(d);

               (d)

               għal kull sena kalendarja u fi żmien erba’ xhur minn tmiem is-sena, informazzjoni ġenerali u dejta ambjentali dwar il konsum annwali u l-emissjonijiet li jinħolqu minn attività ta’ produzzjoni ta’ karti tal-flus tal-euro kif stabbilita mill-Kwestjonarju Ambjentali tal-BĊE ipprovdut mill-BĊE.

         3.   Jekk il-manifattur akkreditat huwa stamperija, huwa għandu wkoll:

               (a)

               iwettaq analiżi fuq is-sustanzi kimiċi speċifikati fil-lista msemmija fl-Artikolu 10(1) mmexxija mil-laboratorji indikati fil-lista msemmija fl-Artikolu 10(2). Dawn l-analiżi għandhom jitwettqu fuq karti tal-flus tal-euro lesti skont il-proċeduri operattivi standard stabbiliti separatament mill-anqas darba għal kull produzzjoni individwali u addizzjonalment kull meta l-manifattur akkreditat iqis illi huwa xieraq li tiġi mmonitorjata l-konformità mal-limiti aċċettati ta’ sustanzi kimiċi. Il-manifattur akkreditat għandu jirrapporta lill-BĊE dwar kull analiżi ta’ kampjun individwali permezz tal-mudell għar-rapport tal-analiżi pprovdut mill-BĊE;

               (b)

               jirrapporta għal kull sena kalendarja u fi żmien erba’ xhur minn tmiem is-sena dwar il-funzjonament tal-laboratorji li jkunu wettqu l-analiżi msemmijin f’punt (a) permezz tal-mudell għar-rapport dwar il-funzjonament ipprovdut mill-BĊE;

               (c)

               jikkonkludi kuntratti għall-provvista ma’ fornituri tal-materja prima għall-karti tal-flus tal-euro, li jinkludu l-obbligu tal-fornituri tal-materja prima għall-karti tal-flus tal-euro li jiżguraw illi s-sustanzi kimiċi li jinsabu fil-materja prima għall-karti tal-flus tal-euro prodotta minn dawn tal-aħħar ma jkunux jaqbżu l-limiti aċċettati msemmijin fl-Artikolu 10(1), meta jiġu analizzati f’karti tal-flus tal-euro lesti skont paragrafu 3(a). Sabiex jissodisfa dan ir-rekwiżit, il-manifattur akkreditat għandu jipprovdi d-dokumentazzjoni kollha rilevanti lill-fornituri tal-materja prima għall-karti tal-flus tal-euro. Fornituri ta’ materja prima għall-karti tal-flus tal-euro jistgħu jużaw il-laboratorji speċifikati fil-lista msemmija fl-Artikolu 10(2) għall-ħtiġijiet analitiċi tagħhom;

               (d)

               jiżgura li kull kumpanija li tagħmel il-pjanċi li lilha jgħaddi x-xogħol ikollha certifikati ISO 14001 u OHSAS 18001 għas-siti tal-produzzjoni rilevanti tagħha.

         4.   Manifattur akkreditat għandu jżomm kunfidenzjali d-dettalji tekniċi relatati mar-rekwiżiti ambjentali u tas-saħħa u sigurtà msemmijin fl-Artikolu 2(6).
   Artikolu 10
   Obbligi li jkomplu tal-BĊE
   1.   Il-BĊE għandu jistabbilixxi lista ta’ sustanzi kimiċi li jridu jiġu analizzati u l-limiti aċċettati tagħhom. Mingħajr preġudizzju għal Artikolu 19, il-fatt li jinqabżu dawn il-limiti ta’ aċċettazzjoni, inkluż fil-każijiet previsti fl-Artikolu 9(3)(c), m’għandux ikollu impatt fuq l-akkreditazzjoni tas-saħħa u sigurtà ta’ manifattur.
   2.   Il-BĊE għandu jżomm lista ta’ laboratorji li għandhom jintużaw biex janalizzaw il-preżenza u l-konċentrazzjoni ta’ sustanzi kimiċi fil-lista msemmija fil-paragrafu 1. Il-metodi li għandhom jintużaw għall-analiżi għandhom jiġu stabbiliti separatament.
   3.   Il-BĊE għandu jinforma lil manifatturi akkreditati b’kull aġġornament tal-listi msemmijin f’paragrafi 1 u 2.
   TAQSIMA V

      KONSEGWENZI TAN-NONKONFORMITÀ

   Artikolu 11
   Nonkonformità
   Jekk il-manifattur akkreditat ma jikkonformax ma’ xi wieħed mill-obbligi stabbiliti fl-Artikolu 9 jew jekk l-informazzjoni pprovduta lill-BĊE skont Artikolu 9(2)9b), (c) u (d) u l-Artikolu 9(3)(a) u (b) mhix kompleta, dan għandu jikkostitwixxi nonkonformità mill-manifattur mar-rekwiżiti għall-akkreditazzjoni ambjentali jew tas-saħħa u sigurtà.
   Artikolu 12
   Osservazzjoni bil-miktub
   1.   Il-BĊE għandu jagħmel osservazzjoni bil-miktub lill-manifattur akkreditat f’każ ta’ nonkonformità tat-tip imsemmi fl-Artikolu 11(4), li tistabbilixxi t-terminu li fih il-manifattur irid jirrimedja n-nonkonformità..
   2.   L-osservazzjoni bil-miktub għandha tiddikjara li: (a) jekk in-nonkonformità ma tkunx ġiet irrimedjata fit-terminu msemmi fil-paragrafu 1 jew (b) jekk hemm okkażjoni oħra ta’ nonkonformità fit-terminu msemmi fil-paragrafu 1, il-BĊE għandu jieħu deċiżjoni skont l-Artikolu 13.
   Artikolu 13
   Sospensjoni tal-akkreditazzjoni ambjentali jew tas-saħħa u sigurtà b’rabta ma’ ordnijiet ġodda
   1.   Jekk, fit-terminu msemmi fl-Artikolu 12(1), jew in-nonkonformità ma tkunx ġiet irrimedjata jew ikun hemm okkażjoni oħra ta’ nonkonformità, iżda l-manifattur akkreditat jippreżenta każ raġjonevoli illi ser ikun jista’ jirrettifika n-nonkonformità, il-BĊE għandu jieħu deċiżjoni:

               (a)

               li tistabbilixxi, b’konsultazzjoni mal-manifattur akkreditat, terminu ta’ żmien sabiex il-manifattur akkreditat jirrimedja għan-nonkonformità;

               (b)

               tissospendi l-akkreditazzjoni tal-manifattur akkreditat fir-rigward tal-abbiltà tiegħu li jaċċetta ordnijiet ġodda għall-attività ta’ produzzjoni ta’ karti tal-flus tal-euro kkonċernata, inkluż il-parteċipazzjoni fi proċeduri ta’ sejħa għall–offerti relatati ma’ attività ta’ produzzjoni ta’ karti tal-flus tal-euro, sakemm it-terminu ta’ żmien imsemmi f’punt (a) jiskadi jew, jekk in-nonkonformità tkun ġiet rimedjata f’dan it-terminu ta’ żmien, sakemm in-nonkonformità tkun ġiet rimedjata.

         2.   Jekk madankollu l-manifattur akkreditat ma jippreżentax każ raġjonevoli illi ser ikun jista’ jirrettifika n-nonkonformità msemmija fil-paragrafu 1, il-BĊE għandu jieħu deċiżjoni skont l-Artikolu 14.
   Artikolu 14
   Revoka tal-akkreditazzjoni ambjentali jew tas-saħħa u sigurtà
   1.   Il-BĊE għandu jirrevoka l-akkreditazzjoni ambjentali jew tas-saħħa u sigurtà ta’ manifattur akkreditat: (a) jekk il-manifattur akkreditat ma jkunx jista’ jirrettifika n-nonkonformità tiegħu fit-terminu ta’ żmien imsemmi fl-Artikolu 13(1)(a); jew (b) skont Artikolu 13(2).
   2.   Fid-deċiżjoni tiegħu li jirrevoka, il-BĊE għandu jispeċifika d-data li minnha l-manifattur akkreditat jista’ jerġa’ japplika għall-akkreditazzjoni.
   Artikolu 15
   Proċedura ta’ rieżami
   1.   jekk il-BĊE ikun ħa waħda mid-deċiżjonijiet li ġejjin:

               (a)

               li jiċħad talba għat-tnedija ta’ proċedura ta’ akkreditazzjoni ambjentali jew tas-saħħa u sigurtà,

               (b)

               li jiċħad l-akkreditazzjoni ambjentali jew tas-saħħa u sigurtà,

               (c)

               deċiżjoni skont l-Artikoli 12 sa 14,

         il-manifattur jew il-manifattur akkreditat jista’, fi żmien 30 jum tax-xogħol tal-BĊE min-notifika ta’ din id-deċiżjoni, jissottometti talba bil-miktub lill-Kunsill Governattiv sabiex jirrevedi d-deċiżjoni. Il-manifattur jew il-manifattur akkreditat għandu jinkludi r-raġunijiet tiegħu għal din it-talba u l-informazzjoni kollha li tappoġġjaha.
   2.   Jekk il-manifattur jew il-manifattur akkreditat jitlob dan espliċitament, u jagħti r-raġunijiet, il-Kunsill Governattiv jista’ jissospendi l-applikazzjoni tad-deċiżjoni li trid tiġi eżaminata mill-ġdid.
   3.   Il-Kunsill Governattiv għandu jeżamina mill-ġdid id-deċiżjoni u jikkomunika d-deċiżjoni rraġunata tiegħu bil-miktub lill-manifattur jew lill-manifattur akkreditat fi żmien xahrejn minn meta jkun irċieva t-talba.
   4.   L-applikazzjoni tal-paragrafi 1 sa 3 għandha tkun bla preġudizzju għal drittijiet taħt l-Artikoli 263 u 265 tat-Trattat.
   TAQSIMA VI

      FUNZJONAMENT AMBJENTALI

   Artikolu 16
   Informazzjoni dwar il-funzjonament ambjentali tal-manifattur akkreditat
   Sabiex jiġi evalwat aħjar il-funzjonament ambjentali ta’ manifatturi akkreditati, il-BĊE jista’ jitlob lill-manifatturi akkreditati għal informazzjoni speċifika jew għal kjarifika b’rabta mad-dejta pprovduta fil-Kwestjonarju Ambjentali tal-BĊE imsemmi fl-Artikolu 9(2)(d). Jekk meħtieġ, il-BĊE jista’ jitlob laqgħa mal-manifattur akkreditat fis-sit tal-BĊE. Il-BĊE jista’ jiddeċiedi wkoll, bil-permess tal-manifattur akkreditat u b’konformità mar-rekwiżiti kollha tas-sigurtà li hemm fis-seħħ fir-rigward tal-manifattur akkreditat, illi jwettaq żjara fuq il-post. Il-manifattur akkreditat jista’ jistieden ukoll lill-BĊE għal żjara fuq il-post sabiex jikkarifika d-dejta pprovduta fil-Kwestjonarju tal-BĊE dwar l-Ambjent.
   TAQSIMA VII

      DISPOŻIZZJONIJIET FINALI

   Artikolu 17
   Reġistru tal-akkreditazzjoni tal-BĊE
   1.   Il-BĊE għandu jżomm reġistru tal-akkreditazzjonijiet ambjentali u tas-saħħa u sigurtà:

               (a)

               li jelenka l-manifatturi li jkunu ngħataw akkreditazzjoni ambjentali u tas-saħħa u sigurtà u s-siti tal-manifattura rilevanti;

               (b)

               li jindika fir-rigward ta’ kull sit tal-manifattura l-attività ta’ produzzjoni tal-karti tal-flus tal-euro li għaliha ngħatat l-akkreditazzjoni ambjentali u tas-saħħa u sigurtà;

               (c)

               li jirreġistra l-iskadenza ta’ kull akkreditazzjoni ambjentali u tas-saħħa u sigurtà.

         2.   Jekk il-BĊE jieħu deċiżjoni taħt l-Artikolu 13, huwa għandu jirreġistra d-dewmien tas-sospensjoni.
   3.   Jekk il-BĊE jieħu deċiżjoni skont l-Artikolu 14, huwa għandu jneħħi l-isem tal-manifattur mir-reġistru.
   4.   Il-BĊE għandu jipprovdi lil BĊNi u lil manifatturi akkreditati b’lista tal-manifatturi akkreditati li jinsabu fir-reġistru u b’kull aġġornament tagħha.
   Artikolu 18
   Rapport annwali
   1.   Il-BĊE għandu, fuq il-bażi tal-informazzjoni pprovduta mill-manifatturi akkreditati, jikkompila rapport annwali dwar l-impatt ambjentali tal-attività tal-produzzjoni tal-karti tal-flus tal-euro u l-effetti tagħha fuq is-saħħa u sigurtà.
   2.   Il-BĊE għandu jiżvela informazzjoni lill-pubbliku dwar l-impatti generali ambjentali u tas-saħħa u sigurtà tal-attività tal-produzzjoni tal-karti tal-flus tal-euro skont Regolament (KE) Nru 1367/2006 tal-Parlament Ewropew u tal-Kunsill tas-6 ta’ Settembru 2006 dwar l-applikazzjoni għall-istituzzjonijiet u korpi tal-Komunità tas-dispożizzjonijiet tal-Konvenzjoni ta’ Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (2).
   Artikolu 19
   Dispożizzjoni tranżitorja
   Mill-produzzjoni tal-karti tal-flus tal-euro tal-2016, il-BĊNi m’għandhomx jivvalidaw karti tal-flus tal-euro stampati b’sustanzi kimiċi li jaqbżu l-limiti ta’ aċċettazzjoni msemmijin fl-Artikolu 10(1).
   Artikolu 20
   Dħul fis-seħħ
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Għandha tapplika mill-produzzjoni tal-karti tal-flus tal-euro tal-2013.

      Magħmul fi Frankfurt am Main, il-21 ta’ Ġunju 2011.

            Il-President tal-BĊE

         Jean-Claude TRICHET

      (1)  Disponibbli fuq http://osha.europa.eu.

      (2)  ĠU L 264, 25.9.2006, p. 13.


title: Deċiżjoni Nru 1041/2009/KE tal-Parlament Ewropew u tal-Kunsill tal- 21 ta’ Ottubru 2009 li tistabbilixxi programm ta’ koperazzjoni fis-settur awdjoviżiv ma’ professjonisti minn pajjiżi terzi (MEDIA Mundus)

text:
               4.11.2009

               MT

               Il-Ġurnal Uffiċjali tal-Unjoni Ewropea

               L 288/10

         DEĊIŻJONI Nru 1041/2009/KE TAL-PARLAMENT EWROPEW U TAL-KUNSILL
   tal-21 ta’ Ottubru 2009
   li tistabbilixxi programm ta’ koperazzjoni fis-settur awdjoviżiv ma’ professjonisti minn pajjiżi terzi
   (MEDIA Mundus)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b’mod partikulari l-Artikoli 150(4) u 157(3) tiegħu,
   Wara li kkunsidraw il-proposta mill-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Wara li kkunsidraw l-opinjoni tal-Kumitat tar-Reġjuni (2),
   Filwaqt li jaġixxu skont il-proċedura stabbilita fl-Artikolu 251 tat-Trattat (3),
   Billi:

               (1)

               Is-settur awdjoviżiv jikkontribwixxi għall-ksib tal-għanijiet tal-Aġenda ta’ Lisbona, jiġifieri biex jissaħħu l-kompetittività, il-ħiliet, it-tkabbir u l-impjiegi f’ekonomija bbażata fuq l-għarfien. Huwa għandu rwol ewlieni fil-kuntest tal-inizjattiva i2010 — il-politika li tiġbor fiha l-politiki Ewropej dwar is-soċjetà tal-informazzjoni u tal-midja — fil-qafas tal-Aġenda ta’ Lisbona.

               (2)

               Il-Parlament Ewropew dejjem enfasizza l-fatt li s-settur awdjoviżiv jagħti kontribuzzjoni importanti lill-ekonomija kreattiva u ta’ għarfien Ewropea u li għandu rwol ċentrali fil-promozzjoni tad-diversità kulturali u fil-pluraliżmu, kif ukoll iservi bħala pjattaforma importanti għal-libertà tal-espressjoni.

               (3)

               Is-setturi kulturali u kreattivi jagħtu kontribut sostanzjali lill-ekonomija kulturali Ewropea u fl-2004 l-industriji kreattivi impjegaw mill-inqas 5,8 miljun persuna, ekwivalenti għal 3.1 % mill-popolazzjoni totali impjegata tal-UE25.

               (4)

               L-appoġġ Komunitarju lis-settur awdjoviżiv jieħu kont tal-Artikolu 151 tat-Trattat, li jiddikjara li l-Komunità u l-Istati Membri għandhom irawmu l-koperazzjoni mal-pajjiżi terzi u mal-organizzazzjonijiet internazzjonali kompetenti fil-qasam tal-kultura, u li l-Komunità għandha tieħu kont tal-aspetti kulturali fl-azzjoni tagħha, partikolarment sabiex tirrispetta u tippromwovi d-diversità tal-kulturi tagħha.

               (5)

               Fir-Riżoluzzjoni tiegħu tas-16 ta’ Novembru 2007 dwar Aġenda Ewropea għall-Kultura (4), il-Kunsill ikkunsidra li l-kultura kienet element vitali tar-relazzjonijiet internazzjonali u enfasizza l-ħtieġa li jiżdied l-irwol tagħha fir-relazzjonijiet esterni tal-UE u fil-politika tal-iżvilupp. Il-Parlament Ewropew, fir-riżoluzzjoni tiegħu tal-10 ta’ April 2008 dwar Aġenda Ewropea għall-Kultura f’dinja globalizzata, enfasizza wkoll, fir-rigward tal-Konvenzjoni tal-Unesco dwar il-Protezzjoni u l-Promozzjoni tad-Diversità tal-Espressjonijiet Kulturali, l-importanza tal-integrazzjoni tad-dimensjoni kulturali fil-politiki u l-programmi kollha, inklużi politiki esterni u żvilupp.

               (6)

               Fil-21 ta’ Novembru 2008 il-Kunsill u r-Rappreżentanti tal-Gvernijiet tal-Istati Membri, imlaqqgħin fil-Kunsill, adottaw konklużjonijiet dwar il-promozzjoni tad-diversità kulturali u tad-djalogu interkulturali fir-relazzjonijiet esterni tal-Unjoni u l-Istati Membri tagħha (5).

               (7)

               Il-Komunikazzjoni tal-Kummissjoni tat-8 ta’ Ġunju dwar l-‘Ewropa fid-dinja’ tenfasizza r-rabta qawwija bejn il-politiki interni u esterni tal-UE, u tisħaq li l-Ewropa għandha l-potenzjal li tagħti sehemha fl-opportunitajiet il-ġodda maħluqin mis-swieq emerġenti u mill-globalizzazzjoni, minħabba li għandha soċjetà miftuħa li tista’ tassorbi n-nies, l-ideat u t-teknoloġiji l-ġodda.

               (8)

               L-Unjoni Ewropea kellha sehem ewlieni fil-proċess li wassal għall-adozzjoni tal-Konvenzjoni tal-Unesco dwar il-Protezzjoni u l-Promozzjoni tad-Diversità tal-Espressjonijiet Kulturali li daħlet fis-seħħ fit-18 ta’ Marzu 2007, wara r-ratifika mill-Kommunità Ewropea u minn 13-il Stat Membru fit-18 ta’ Diċembru 2006. L-għan tal-Konvenzjoni hu li tissaħħaħ il-koperazzjoni u s-solidarjetà internazzjonali sabiex tiffavorixxi l-espressjonijiet kulturali tal-pajjiżi kollha. Skont l-Artikolu 12(e) tal-Konvenzjoni, il-partijiet tal-Konvenzjoni ‘għandhom iħeġġu l-konklużjoni tal-ftehimiet dwar il-koproduzzjoni u l-kodistribuzzjoni’.

               (9)

               Numru ta’ attivitajiet tal-Istati Membri għandhom l-għan li jżidu l-koperazzjoni bejn l-industriji awdjoviżivi tal-pajjiżi Ewropej u dawk ta’ pajjiżi terzi, bħal ma huma l-fondi internazzjonali għall-koproduzzjoni u t-trattati dwar il-koproduzzjoni. L-appoġġ Komunitarju ser ikun kumplimentari għal tali azzjonijiet.

               (10)

               Il-Karta tad-Drittijiet Fundamentali tal-Unjoni Ewropea, fl-Artikolu 11 tirrikonoxxi l-libertà tal-espressjoni u l-pluraliżmu tal-midja.

               (11)

               Ir-rapport ta’ evalwazzjoni tal-programm MEDIA Plus identifika l-importanza tas-swieq internazzjonali sabiex jingħelbu l-problemi tal-industrija awdjoviżiva Ewropea.

               (12)

               Ix-xenarju awdjoviżiv internazzjonali nbidel b’mod sinifikanti matul dawn l-aħħar żewġ deċenni u attwalment qed jiffaċċja sfidi ġodda, speċjalment taħt l-impatt tal-iżviluppi teknoloġiċi bħalma huma l-projezzjoni diġitali taċ-ċinema, il-filmati fuq talba (“video-on-demand”) (VOD) jew it-televiżjoni diġitali b’ħafna stazzjonijiet. Dan ġab miegħu tkabbir finanzjarju b’saħħtu kif ukoll investimenti li jippromettu u konsegwentement, domanda b’saħħitha u li qiegħda dejjem tikber għal aktar kontenut awdjoviżiv, li joffri għadd kbir ta’ opportunitajiet għall-kumpanniji. Għaldaqstant, hemm interess qawwi u li qiegħed dejjem jiżdied fi proġetti li qed jiżviluppaw li jirrigwardaw l-applikazzjonijiet diġitali varji. Barra minn hekk, hemm rabta qawwija bejn il-koperazzjoni internazzjonali fuq il-proġetti u l-abbiltà tal-Unjoni li fid-dinja tippromwovi l-mudell regolatorju tagħha dwar il-kwistjonijiet awdjoviżivi u l-konverġenza bejn il-komunikazzjonijiet awdjoviżivi u dawk elettroniċi.

               (13)

               Minħabba l-importanza li qiegħda dejjem tiżdied tad-dimensjoni internazzjonali tal-politika awdjoviżiva, fit-13 ta’ Diċembru 2007 il-Parlament Ewropew adotta, fil-baġit tal-2008, azzjoni ta’ tħejjija msejħa “MEDIA International”, li tiffoka fuq l-iżvilupp tar-relazzjonijiet tal-Unjoni mas-swieq awdjoviżivi ta’ pajjiżi terzi, u li tipprovdi l-opportunità għall-istrutturar u t-tisħiħ tar-relazzjonijiet u tan-netwerks bejn il-professjonisti Ewropej u dawk ta’ pajjiżi terzi fis-settur awdjoviżiv għall-benefiċċju reċiproku tal-industrija Ewropea u tal-pajjiżi terzi involuti. Is-sejħa sussegwenti għall-proposti qajmet interess kbir kemm mill-professjonisti Ewropej kif ukoll minn dawk ta’ pajjiżi terzi. Intgħażlu tmintax-il proġett għall-appoġġ. B’hekk, l-ewwel sena tal-azzjoni ta’ tħejjija MEDIA International ikkonfermat l-interessi u l-bżonnijiet tas-settur fil-qasam internazzjonali kif ukoll in-neċessità għal azzjoni Komunitarja.

               (14)

               Il-Parlament Ewropew ġedded l-azzjoni ta’ tħejjija MEDIA International b’baġit miżjud għas-sena 2009.

               (15)

               Fid-19 ta’ Mejju 2008, f’laqgħa informali f’Cannes, il-Ministri responsabbli għall-kwistjonijiet awdjoviżivi minn numru ta’ Stati Membri laqgħu l-inizjattiva tal-Parlament Ewropew dwar l-azzjoni ta’ tħejjija MEDIA International u ħeġġew lill-Kummissjoni ‘sabiex tfittex li tiżviluppa din l-inizjattiva u teżamina kemm huwa mixtieq u kemm huwa possibbli li titressaq proposta għall-programm ta’ appoġġ sabiex ikun hemm il-promozzjoni tal-koperazzjoni bejn il-professjonisti tal-industrija awdjoviżiva Ewropea u l-professjonisti tal-industrija f’pajjiżi terzi għall-benefiċċju reċiproku tal-parteċipanti kollha’.

               (16)

               Konsultazzjoni pubblika miftuħa uriet li hemm appoġġ b’saħħtu għall-koperazzjoni msaħħa bejn il-professjonisti Ewropej u dawk ta’ pajjiżi terzi fis-settur awdjoviżiv, partikolarment fl-oqsma tat-taħriġ, il-faċilitazzjoni tal-koproduzzjonijiet, fit-tqassim u ċ-ċirkolazzjoni tax-xogħlijiet awdjoviżivi (inklużi pjattaformi ġodda, bħalma huma l-VOD, u l-IPTV), kif ukoll fl-għarfien dwar il-films.

               (17)

               L-aċċess għas-swieq awdjoviżivi fil-pajjiżi terzi għandu jiġi ffaċilitat bid-disseminazzjoni tal-għarfien dwar is-suq fost il-professjonisti li joperaw f’dawk is-swieq u bil-ħolqien ta’ netwerks bejniethom. Għal dawk l-għanijiet, għandhom ikunu appoġġati proġetti li jipprovdu t-taħriġ fi ħdan il-qafas ta’ programm.

               (18)

               Is-settur tad-distribuzzjoni jiddetermina d-diversità tax-xogħlijiet awdjoviżivi offruti u l-għażla tal-konsumatur. Id-distributuri Ewropej huma kumpanniji żgħar, u minħabba l-istruttura u l-frammentazzjoni tas-suq għall-kuntrarju tal-kompetituri kbar tagħhom li huma integrati b’mod vertikali, huma mhumiex attrezzati tajjeb sabiex jiksbu aċċess għas-swieq internazzjonali. Barra minn hekk, tfaċċaw parteċipanti u pjattaformi ta’ distribuzzjoni ġodda li jħeġġu jew jeħtieġu aktar kontenut awdjoviżiv. Għalhekk huwa adatt li jittieħdu miżuri sabiex jitjiebu d-distribuzzjoni, iċ-ċirkolazzjoni u l-wiri tax-xogħlijiet Ewropej f’pajjiżi terzi u dawk ta’ pajjiżi terzi fl-Ewropa.

               (19)

               Għaldaqstant hemm il-ħtieġa li jiġi stabbilit programm Komunitarju għas-settur awdjoviżiv, li jipprovdi appoġġ finanzjarju għal proġetti fl-oqsma tal-iskambju tal-informazzjoni u tat-taħriġ, il-kompetittività, it-tqassim, iċ-ċirkulazzjoni u l-wiri tal-kontenut awdjoviżiv.

               (20)

               Sabiex jiġi żgurat il-vantaġġ reċiproku massimu u tiġi ssimplifikata l-amministrazzjoni, proġetti taħt il-programm għandhom jiġu proposti u implimentati b’mod konġunt minn professjonisti tal-Unjoni u minn pajjiżi terzi u għandhom jippromwovu effett ta’ netwerk internazzjonali. Sabiex tiġi ssimplifikata l-amministrazzjoni, il-proġetti għandhom ikunu kkoordinati minn professjonist stabbilit f’pajjiż li jkun qed jieħu sehem fil-programm.

               (21)

               Għandhom jiġu mfassla u implimentati miżuri xierqa sabiex jiġu evitati l-irregolaritajiet u l-frodi u biex jiġu rkuprati l-fondi li jkunu ġew mitlufa jew trasferiti jew użati ħażin.

               (22)

               Huwa adatt li tul il-programm kollu jiġi stabbilit qafas finanzjarju li jikkostitwixxi r-referenza ewlenija għall-awtorità baġitarja, fis-sens tal-punt 37 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (6).

               (23)

               Il-miżuri meħtieġa għall-implimentazzjoni ta’ din id-Deċiżjoni għandhom jiġu adottati skont id-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju tas-setgħat implimentattivi konferiti lill-Kummissjoni (7).

               (24)

               L-arranġamenti għall-monitoraġġ u l-evalwazzjoni tal-programm għandhom jinkludu rapporti annwali dettaljati kif ukoll għanijiet u indikaturi speċifiċi, li jistgħu jitkejlu u jistgħu jintlaħqu kif ukoll li jkunu rilevanti u marbuta biż-żmien.

               (25)

               Ġaladarba l-għanijiet ta’ din id-Deċiżjoni ma jistgħux jinkisbu b’mod suffiċjenti mill-Istati Membri minħabba n-natura transnazzjonali u internazzjonali tal-azzjonijiet proposti, u jistgħu għalhekk minħabba l-iskala u l-effett ta’ dawk l-azzjonijiet, jinkisbu aħjar f’livell Komunitarju, il-Komunità tista’ tadotta miżuri f’konformità mal-prinċipju ta’ sussidjarjetà kif stabbilit fl-Artikolu 5 tat-Trattat. F’konformità mal-prinċipju ta’ proporzjonalità, kif stabbilit f’dak l-Artikolu, din id-Deċiżjoni ma tmurx lil hinn minn dak li huwa meħtieġ sabiex jinkisbu dawk l-għanijiet,

         IDDEĊIDEW KIF ĠEJ:
   KAPITOLU I

      DISPOŻIZZJONIJIET ĠENERALI

   Artikolu 1
   Stabbiliment u għanijiet tal-programm
   1.   Din id-Deċiżjoni tistabbilixxi l-programm MEDIA Mundus (“il-programm”) għall-iffinanzjar ta’ proġetti għall-koperazzjoni internazzjonali fis-settur awdjoviżiv għall-perijodu mill-1 ta’ Jannar 2011 sal-31 ta’ Diċembru 2013.
   2.   L-għanijiet tal-programm huma li tiżdied il-kompetittività tal-industrija awdjoviżiva Ewropea, biex l-Ewropa tkun tista’ twettaq l-irwol kulturali u politiku tagħha fid-dinja b’mod aktar effettiv u li tiżdied l-għażla tal-konsumaturi u d-diversità kulturali. Il-programm ser ifittex li jtejjeb l-aċċess għas-swieq ta’ pajjiżi terzi u li jibni l-fiduċja u relazzjonijiet tax-xogħol fit-tul.
   Artikolu 2
   Ambitu tal-programm
   Il-programm huwa indirizzat lil professjonisti Ewropej u minn pajjiżi terzi.
   Artikolu 3
   Definizzjonijiet
   Għall-finijiet ta’ din id-Deċiżjoni d-definizzjonijiet li ġejjin għandhom japplikaw:

               1.

               “professjonist Ewropew” tfisser professjonist li:

                           (a)

                           huwa ċittadin ta’:

                                       (i)

                                       Stat Membru tal-Unjoni Ewropea; jew

                                       (ii)

                                       Stat tal-EFTA li huwa membru taż-ŻEE, f’konformità mad-dispożizzjonijiet tal-Parti VI tal-Ftehim dwar iż-ŻEE; jew

                                       (iii)

                                       pajjiż imsemmi fl-Artikolu 8, paragrafi 1 u 2, tad-Deċiżjoni Nru 1718/2006/KE (8), u li ma ssemmiex diġà fil-punt (ii), fejn il-pajjiż:

                                                   —

                                                   jiddikjara r-rieda tiegħu li jkun membru tal-programm u

                                                   —

                                                   iħallas kontribuzzjoni, ikkalkulata fuq l-istess bażi tal-kontribuzzjoni tiegħu għall-programm MEDIA 2007

                                 jew

                           (b)

                           huwa stabbilit bħala persuna ġuridika f’wieħed mill-pajjiżi msemmija fis-subparagrafu (a) punt (i), jew f’pajjiż li jissodisfa r-rekwiżiti tas-subparagrafu (a) punti (ii) jew (iii), u li jkun jappartjeni, kemm direttament jew bil-parteċipazzjoni tal-maġġoranza, u jibqa’ jappartjeni għal wieħed jew iktar minn dawk il-pajjiżi jew għal ċittadin wieħed jew aktar minn dawk il-pajjiżi sa tmiem il-proġett;

               2.

               “professjonist minn pajjiż terz” tfisser professjonist li m’huwiex professjonist Ewropew;

               3.

               “pajjiż terz” tfisser pajjiż ieħor minbarra dawk imsemmijin fil-paragrafu 1, subparagrafu (a) punt (i), jew dawk li jissodisfaw ir-rekwiżiti mniżżlin fil-paragrafu 1, subparagrafu (a) punti (ii) jew (iii);

               4.

               “Xogħol awdjoviżiv” tfisser sett ta’ stampi li jiċċaqalqu bil-ħoss jew mingħajru. Eżempji ta’ xogħlijiet awdjoviżivi jinkludu films, dokumentarji u films ta’ animazzjoni;

               5.

               “Xogħlijiet Ewropej” tfisser xogħlijiet awdjoviżivi li joriġinaw mill-pajjiżi msemmijin fil-paragrafu 1, subparagrafu (a) punti (i), (ii) jew (iii).

         Artikolu 4
   Kondizzjonijiet għall-parteċipazzjoni fil-programm
   1.   Il-proġetti għandhom ikunu proposti u implimentanti b’mod konġunt minn professjonisti Ewropej u minn pajjiżi terzi sabiex ikunu eliġibbli għal finanzjament taħt il-programm.
   2.   Kull proġett għandu jfittex li jippromwovi effett ta’ netwerk internazzjonali. Għal dan il-għan, kull proġett għandu jkollu minimu ta’ tlett isħab. Madankollu, proġetti b’żewġt isħab biss jistgħu jiġu ammessi meta l-effett ta’ netwerk meħtieġ ikun iggarantit.
   3.   Kull proġett għandu jkun ikkoordinat minn professjonist Ewropew u għandu jinkludi mill-inqas imsieħeb wieħed minn pajjiż terz. Il-koordinatur għandu jkun responsabbli għat-tressiq tal-proposta, għall-ġestjoni tal-proġett u għall-amministrazzjoni u l-implimentazzjoni finanzjarja tiegħu.
   KAPITOLU II

      L-GĦANIJIET SPEĊIFIĊI TAL-PROGRAMM

   Artikolu 5
   L-għan speċifiku 1: L-iskambju tal-informazzjoni,it-taħriġ u l-għarfien tas-suq
   Fil-qasam tal-iskambju tal-informazzjoni u t-taħriġ, l-għan operattiv tal-programm għandu jkun t-tisħiħ tal-ħiliet tal-professjonisti Ewropej u dawk ta’ pajjiżi terzi, partikolament billi:

               (a)

               jitjieb il-fehim tal-professjonisti, partikolarment, tal-kondizzjonijiet operattivi, tal-oqfsa legali, (inkluż fil-qasam tad-drittijiet ta’ proprjetà intellettwali), tas-sistemi finanzjarji u tal-possibilitajiet ta’ koperazzjoni tas-swieq awdjoviżivi rispettivi tagħhom;

               (b)

               tiġi ggarantita u ffaċilitata l-koperazzjoni awdjoviżiva bejn il-professjonisti billi jitjieb il-livell tal-għarfien tagħhom tas-swieq awdjoviżivi;

               (c)

               jiġi ffaċilitat in-netwerking u jinħolqu relazzjonijiet ta’ ħidma fit-tul, partikolarment permezz ta’ boroż ta’ studju; jew

               (d)

               jiġi appoġġat it-taħriġ professjonali inizjali u kontinwu.

         Artikolu 6
   L-għan speċifiku 2: Kompetittività u Distribuzzjoni
   Rigward it-titjib tal-kompetittività tal-industrija awdjoviżiva Ewropea u d-distribuzzjoni ta’ xogħlijiet awdjoviżivi Ewropej barra mill-Ewropa u dawk ta’ pajjiżi terzi fl-Ewropa, l-għanijiet operattivi tal-programm għandhom ikunu sabiex:

               (a)

               jiġi iffaċilitat it-tiftix għal sħab minn pajjiżi terzi għal xogħlijiet Ewropej. Il-programm għandu jappoġġa l-organizzazzjoni tas-swieq tal-koproduzzjoni kif ukoll l-avvenimenti ta’ tfittxija tal-isħab (il-preżentazzjoni fil-qosor ta’ ideat għal films), li jimmiraw li jingħaqdu flimkien l-imsieħba possibbli (pereżempju awturi tal-iskritti, diretturi, atturi, produtturi u distributuri);

               (b)

               jiġi inkoraġġit il-bejgħ u l-promozzjoni internazzjonali ta’ xogħlijiet Ewropej fis-swieq ta’ pajjiżi terzi u ta’ xogħlijiet awdjoviżivi minn pajjiżi terzi fl-Ewropa. Il-programm għandu jinkoraġġixxi l-konklużjoni ta’ ftehimiet bejn gruppi ta’ detenturi tad-drittijiet/aġenti tal-bejgħ/distributuri sabiex ikunu żgurati d-distribuzzjoni (pereżempju fiċ-ċinema, fuq it-televiżjoni, fuq l-IPTV, fuq il-Web TV u fuq pjattaformi ta’ VOD) u l-promozzjoni.

         Artikolu 7
   L-għan speċifiku 3: Iċ-ċirkolazzjoni
   Sabiex jittejbu ċ-ċirkolazzjoni u l-viżibbiltà ta’ xogħlijiet Ewropej f’pajjiżi terzi u dawk ta’ pajjiżi terzi fl-Ewropa u biex tiżdied id-domanda pubblika għal kontenut awdjoviżiv kulturalment divers, partikolarment fost iż-żgħażagħ, l-għanijiet operattivi tal-programm għandhom ikunu sabiex:

               (a)

               iħeġġu lill-operaturi taċ-ċinema f’pajjiżi Ewropej u f’pajjiżi terzi sabiex iżidu reċiprokament il-kondizzjonijiet tal-ipprogrammar u tal-wiri (it-tul, l-espożizzjoni u l-għadd ta’ wirjiet) tal-ewwel wiri esklussiv ta’ xogħlijiet awdjoviżivi. Il-programm għandu jappoġġa proġetti ppreżentati min-netwerks taċ-ċinema bi skrins fl-Ewropa u f’pajjiżi terzi li jipprogrammaw numru sinifikanti ta’ xogħlijiet awdjoviżivi fit-territorju/i tas-sieħeb/sħab tagħhom;

               (b)

               jiżdied il-forniment tal-kontenut awdjoviżiv u jitjiebu l-kundizzjonijiet tax-xandir u tat-tqassim għax-xogħlijiet awdjoviżivi minn pajjiżi terzi fuq l-istazzjonijiet tat-tqassim Ewropej (il-pjattaformi tat-TV, tal-IPTV, tal-Web TV u tal-VOD) u għal xogħlijiet Ewropej fuq l-istazzjonijiet tat-tqassim internazzjonali. Il-programm għandu jappoġġa sħubijiet bejn ix-xandara (jew il-pjattaformi tal-VOD) u d-detenturi tad-drittijiet li jimmiraw għal xandir ta’ pakkett ta’ xogħlijiet jew għat-tqassim ta’ katalogu ta’ xogħlijiet fuq pjattaformi tal-VOD;

               (c)

               jiffaċilitaw l-organizzazzjoni tal-avvenimenti u tal-inizjattivi għall-għarfiern dwar il-films, speċjalment dawk immirati għal udjenza żagħżugħa, maħsuba għall-promozzjoni internazzjonali tad-diversità tax-xogħlijiet awdjoviżivi u għaż-żieda tad-domanda pubblika għal kontenut awdjoviżiv kulturalment differenti.

         KAPITOLU III

      DISPOŻIZZJONIJIET FINANZJARJI U ARRANĠAMENTI GĦALL-IMPLIMENTAZZJONI TAL-PROGRAMM

   Artikolu 8
   Dispożizzjonijiet finanzjarji
   1.   Il-miżuri ffinanzjati taħt din id-Deċiżjoni għandhom jiġu implimentati skont ir-Regolament (KE, Euratom) Nru 1605/2002 (9).
   2.   F’konformità mal-Artikolu 176(2) u (4) tar-Regolament (KE, Euratom) Nru 2342/2002 (10), il-Kummissjoni tista’ tiddeċiedi, skont il-benefiċjarji u t-tip ta’ azzjoni, jekk jistgħux jiġu eżentati mill-verifika tal-kompetenzi professjonali u l-kwalifiki meħtieġa sabiex azzjoni jew programm ta’ ħidma jitlestew b’suċċess.
   3.   Skont in-natura tal-azzjoni, l-għajnuniet finanzjarji jistgħu jkunu fil-forma ta’ sussidji (rimborsabbli skont il-kontribuzzjoni tal-programm, eskluż l-appoġġ għall-qlib minn lingwa għal oħra/għall-għoti tas-sottotitoli) jew ta’ boroż ta’ studju. Il-Kummissjoni tista’ wkoll tagħti premjijiet għall-attivitajiet jew għall-proġetti tal-programm. F’konformità mal-Artikolu 181 tar-Regolament tal-Kummissjoni (KE, Euratom) Nru 2342/2002, u skont in-natura tal-azzjoni, jistgħu jiġu awtorizzati finanzjament b’rata fissa jew l-użu ta’ skali ta’ spejjeż unitarji.
   4.   Il-finanzjament li jingħata taħt il-programm ma jistax jaqbeż il-50 % tal-ispejjeż finali tal-proġett li ser jiġi ffinanzjat. Madankollu, fil-każijiet li dwarhom hemm dispożizzjoni ċara fil-programm annwali ta’ ħidma u fis-sejħa għall-proposti, il-finanzjament jista’ jasal sa 80 %.
   5.   Skont l-Artikolu 113 paragrafu 1 tar-Regolament tal-Kunsill (KE, Euratom) Nru 1605/2002 u flimkien mal-Artikolu 172 paragrafu 1 tar-Regolament (KE, Euratom) Nru 2342/2002, il-kontribuzzjoni tal-benefiċjarji tista’ tingħata jew kollha jew parzjalment mhux fi flus jekk il-valur tal-kontribuzzjoni jista’ jiġi stabbilit abbażi tal-ispejjeż li jkunu ġġarrbu fil-verità u jkunu kkorroborati kif xieraq minn dokumenti, jew l-ispejjeż ikunu ġeneralment aċċettati fis-suq ikkonċernat. Il-postijiet li jkunu saru disponibbli għal skopijiet ta’ taħriġ jew ta’ promozzjoni jistgħu jiġu inklużi f’tali kontribuzzjonijiet.
   6.   Skont l-Artikolu 112 paragrafu 1 tar-Regolament (KE, Euratom) Nru 1605/2002, il-Kummissjoni tista’, fejn previst fil-programm annwali ta’ ħidma u fis-sejħa għall-proposti, tiddeċiedi li l-ispejjeż marbuta direttament mal-implimentazzjoni tal-proġett huma eliġibbli għall-finanzjament anke jekk ikunu ġġarrbu parzjalment mill-benefiċjarju qabel il-proċedura tal-għażla.
   Artikolu 9
   Implimentazzjoni tal-programm
   1.   Il-Kummissjoni hi responsabbli mill-implimentazzjoni tal-programm f’konformità mad-dispożizzjonijiet stabbiliti fl-Anness. Il-Kummissjoni għandha tieħu passi sabiex tiżgura li l-azzjonijiet appoġġati taħt l-għanijiet speċifiċi kif stabbiliti fl-Artikoli 5 sa 7 jikkumplimentaw lil xulxin.
   2.   Il-miżuri li ġejjin għall-implimentazzjoni tal-programm għandhom jiġu adottati skont il-proċedura msemmija fl-Artikolu 10(2):

               (a)

                  pjan annwali ta’ ħidma, inklużi l-prijoritajiet;

               (b)

                  analiżi statistika annwali interna tar-riżorsi tal-programm, inkluż it-tqassim bejn il-miżuri f’oqsma differenti;

               (c)

               il-linji gwida ġenerali għall-implimentazzjoni tal-programm;

               (d)

               il-kontenut tas-sejħiet għall-proposti, id-definizzjoni tal-kriterji u l-proċeduri għall-għażla tal-proġetti;

               (e)

               għażla tal-proposti għall-allokazzjoni ta’ fondi Komunitarji li jeċċedu:

                           —

                           EUR 200 000 għal kull benefiċjarju kull sena, fil-każ tal-għan speċifiku 1;

                           —

                           EUR 300 000 għal kull benefiċjarju kull sena, fil-każ tal-għan speċifiku 2;

                           —

                           EUR 300 000 għal kull benefiċjarju kull sena, fil-każ tal-għan speċifiku 3.

         3.   Il-Kummissjoni għandha tadotta deċiżjonijiet tal-għażla oħrajn barra dawk elenkati fil-paragrafu 2(e). Il-Kummissjoni għandha tipprovdi lill-Kumitat u lill-Parlament Ewropew bl-informazzjoni rilevanti kollha inklużi d-deċiżjonijiet dwar l-għażla li jittieħdu f’konformità ma’ dan il-paragrafu fi żmien jumejn ta’ ħidma wara l-adozzjoni ta’ dawn id-deċiżjonijiet.
   Artikolu 10
   Proċedura ta’ Kumitat
   1.   Il-Kummissjoni għandha tkun assistita mill-kumitat stabbilit taħt l-Artikolu 11 tad-Deċiżjoni Nru 1718/2006/KE, magħmul minn rappreżentanti tal-Istati Membri u ppresedut mir-rappreżentant tal-Kummissjoni.
   2.   Fejn issir referenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE b’kont meħud tal-Artikolu 8 tagħha.
   3.   Il-perijodu stabbilit fl-Artikolu 4(3) tad-Deċiżjoni 1999/468/KE għandu jkun ta’ xahrejn.
   Artikolu 11
   Il-kontribut tal-programm għal politiki u prinċipji Komunitarji oħra
   Il-programm għandu jgħin fit-tisħiħ tal-politiki u prinċipji orizzontali tal-Komunità billi:

               (a)

               jikkontribwixxi għad-dibattitu u għall-informazzjoni dwar l-Unjoni bħala żona ta’ paċi, prosperità u sigurtà;

               (b)

               jippromwovi l-prinċipju fundamentali tal-libertà tal-espressjoni;

               (c)

               jqajjem kuxjenza dwar l-importanza tad-diversità kulturali, tal-valuri komuni, tad-djalogu interkulturali u l-multilingwiżmu fid-dinja;

               (d)

               isaħħaħ il-bażi ta’ għarfien tal-ekonomija Ewropea u jikkontribwixxi għat-tisħiħ tal-kompetittività globali tal-Unjoni; u

               (e)

               jgħin fil-ġlieda kontra kull xorta ta’ diskriminazzjoni bbażata fuq is-sess, ir-razza jew l-oriġini etnika, ir-reliġjon jew it-twemmin, diżabbilitajiet, l-età jew l-orjentazzjoni sesswali.

         Artikolu 12
   Konsistenza u komplementarjetà
   Il-Kummissjoni għandha tagħti attenzjoni partikolari għall-konsistenza u l-komplimentarjetà bejn il-programm u politiki, strumenti u azzjonijiet Komunitarji rilevanti oħra, partikolarment il-koordinazzjoni ma’, u l-implimentazzjoni tal-programm MEDIA 2007 u programmi esterni ta’ koperazzjoni fis-setturi awdjoviżivi u kulturali ma’ pajjiżi terzi.
   Artikolu 13
   Monitoraġġ u evalwazzjoni
   1.   Il-Kummissjoni għandha timmonitorja l-proġetti regolarment. Ir-riżultati tal-proċess ta’ monitoraġġ għandhom jiġu kkunsidrati fl-implimentazzjoni tal-programm.
   2.   Il-Kummissjoni għandha tiżgura li l-programm jiġi evalwat esternament u indipendentement.
   3.   Il-Kummissjoni għandha tressaq lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni:

               (a)

               komunikazzjoni dwar il-kontinwazzjoni possibbli tal-programm sal-31 ta’ Jannar 2012;

               (b)

               rapport ta’ evalwazzjoni ex post sal-31 ta’ Diċembru 2015.

         Artikolu 14
   Baġit
   1.   Il-baġit għall-implimentazzjoni tal-programm għall-perijodu stabbilit fl-Artikolu 1(1) huwa stabbilit għal EUR 15 000 000.
   2.   L-approprjazzjonijiet annwali għandhom jiġu awtorizzati mill-awtorità baġitarja fil-limiti tal-qafas finanzjarju.
   KAPITLU IV

      DĦUL FIS-SEĦĦ

   Artikolu 15
   Dħul fis-seħħ
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Għandha tapplika mill-1 ta’ Jannar 2011.

      Magħmul fi Strasburgu, il-21 ta’ Ottubru 2009.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         C. MALMSTRÖM

      (1)  Opinjoni tal-25 ta’ Marzu 2009 (ĠU C 228, 22.9.2009, p. 100).

      (2)  Opinjoni tal-21 ta’ April 2009 (ĠU C 200, 25.8.2009, p. 51).

      (3)  Opinjoni tal-Parlament Ewropew tas-7 ta’ Mejju 2009 (għadha m’hijiex ippubblikata fil-Ġurnal Uffiċjali) u Deċiżjoni tal-Kunsill tal-14 ta’ Settembru 2009.

      (4)  ĠU C 287, 29.11.2007, p. 1.

      (5)  ĠU C 320, 16.12.2008, p. 10.

      (6)  ĠU C 139, 14.6.2006, p. 1.

      (7)  ĠU L 184, 17.7.1999, p. 23.

      (8)  Id-Deċiżjoni Nru 1718/2006/KE tal-Parlament Ewropew u tal-Kunsill tal-15 ta’ Novembru 2006 dwar l-implimentazzjoni ta’ programm ta’ appoġġ għas-settur awdjoviżiv Ewropew (MEDIA 2007) (ĠU L 327, 24.11.2006, p. 12).

      (9)  Ir-Regolament (KE, Euratom) Nru 1605/2002 tal-Kunsill tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 248 16.9.2002, p. 1).

      (10)  Ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jistipula regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 357, 31.12.2002, p. 1).

      ANNESS

         AZZJONIJIET LI GĦANDHOM JIĠU IMPLIMENTATI

      1.   Għan Speċifiku 1: tisħiħ tal-iskambju tal-informazzjoni, tat-taħriġ u tal-għarfien tas-suq

         Għan operattiv:

      It-tisħiħ tal-ħiliet tal-professjonisti Ewropej u ta’ dawk ta’ pajjiżi terzi u t-titjib tal-livell ta’ informazzjoni u għarfien.
      Azzjonijiet li għandhom jiġu implimentati:

                  —

                  L-appoġġ għall-iżvilupp u l-implimentazzjoni tal-moduli tat-taħriġ inklużi l-persuni li jkunu qed jitħarrġu u dawk li jagħtu t-taħriġ minn pajjiżi Ewropej u pajjiżi terzi; b’enfasi fuq il-kondizzjonijiet tal-produzzjoni, tal-koproduzzjoni, tad-distribuzzjoni, tal-wiri u tad-disseminazzjoni tax-xogħlijiet awdjoviżivi fis-swieq internazzjonali rilevanti.

                  —

                  L-appoġġ għall-iżvilupp u l-implimentazzjoni tal-moduli tat-taħriġ inklużi l-persuni li jkunu qed jitħarrġu u dawk li jagħtu t-taħriġ minn pajjiżi Ewropej u pajjiżi terzi, b’enfasi fuq l-inklużjoni ta’ teknoloġiji ġodda għall-produzzjoni, għal wara l-produzzjoni, għad-distribuzzjoni (inklużi l-pjattaformi l-ġodda għad-distribuzzjoni, bħalma huma l-VOD, l-IPTV, u l-Web TV), għall-kummerċjalizzazzjoni u l-arkivjar tax-xogħlijiet awdjoviżivi.

                  —

                  Inkoraġġiment għal skambji bejn l-istituzzjonijiet u/jew attivitajiet ta’ taħriġ kontinwu eżistenti.

                  —

                  Kontribut għat-taħriġ ta’ min iħarreġ.

            2.   Għan Speċifiku 2: kompetittività u distribuzzjoni

      (1)   Għan operattiv:

      Il-faċilitazzjoni tat-tiftix għal imsieħba għal koproduzzjonijiet.
      Azzjonijiet li għandhom jiġu implimentati:

                  —

                  Appoġġ għall-organizzazzjoni tal-fora għall-iżvilupp, il-finanzjament, il-koproduzzjoni u l-bejgħ minn qabel ta’ koproduzzjonijiet internazzjonali, b’mod partikolari s-swieq ta’ koproduzzjoni u l-avvenimenti għat-tfittxija tal-isħab (il-preżentazzjoni fil-qosor ta’ ideat għal films), bil-ħsieb li jingħaqdu flimkien l-isħab possibbli (pereżempju awturi tal-iskritti, diretturi, atturi, produtturi u distributuri).

            (2)   Għan operattiv:

      L-inkoraġġiment tal-bejgħ u l-promozzjoni internazzjonali ta’ xogħlijiet awdjoviżivi.
      Azzjonijiet li għandhom jiġu implimentati:

                  —

                  Inkoraġġiment għall-konklużjoni ta’ ftehimiet bejn gruppi ta’ detenturi tad-drittijet/aġenti tal-bejgħ/distributuri Ewropej u minn pajjiżi terzi sabiex tiġi żgurata d-distribuzzjoni (pereżempju fiċ-ċinema, fuq it-televiżjoni, u fil-pjattaformi tal-IPTV, tal-Web TV u tal-VOD) tax-xogħlijiet awdjoviżivi rispettivi tagħhom fit-territorju/i tas-sieħeb/sħab tagħhom.

                  —

                  Sensibilizzazzjoni tal-pubbliku, permezz ta’ kampanji ta’ promozzjoni rinfurzati, tar-rilaxx ta’ films minn pajjizi Ewropej fid-dinja kollha, kif ukoll ir-rilaxx ta’ films minn pajjiżi terzi fl-Ewropa.

                  —

                  Appoġġ għall-qlib minn lingwa għall-oħra u għall-għoti tas-sottotitoli għad-distribuzzjoni u d-disseminazzjoni, bil-modi disponibbli kollha, ta’ xogħlijiet awdjoviżivi Ewropej u dawk minn pajjiżi terzi għall-benefiċċju tal-produtturi, tad-distributuri u tax-xandara.

                  —

                  Inkoraġġiment għall-ħolqien u l-konsolidament ta’ netwerks ta’ koperazzjoni artistika u industrijali bejn id-detenturi tad-drittijiet/l-aġenti tal-bejgħ/id-distributuri Ewropej u dawk minn pajjiżi terzi.

            3.   Għan Speċifiku 3: appoġġ għaċ-ċirkulazzjoni

      (1)   Għan operattiv:

      L-inkoraġġiment tal-operaturi taċ-ċinema f’pajjiżi Ewropej u f’pajjiżi terzi sabiex iżidu reċiprokament il-kondizzjonijiet tal-ipprogrammar u tal-wiri tal-ewwel wirijiet esklussivi ta’ xogħlijiet awdjoviżivi.
      Azzjonijiet li għandhom jiġu implimentati:

                  —

                  Appoġġ għal proġetti ppreżentati mis-sidien taċ-ċinemas Ewropej u ta’ pajjiżi terzi fl-ipprogrammar ta’ sehem sinifikanti ta’ films Ewropej u ta’ pajjiżi terzi rispettivament f’ċinemas kummerċjali għall-ewwel wiri għal tul minimu definit. L-appoġġ mogħti se jiġi ddeterminat b’mod partikolari skont it-tul, l-espożizzjoni u l-għadd ta’ wirjiet magħmula minn dawn iċ-ċinemas għal films ta’ pajjiżi terzi (jew għal films Ewropej fil-każ ta’ sidien ta’ ċinema ta’ pajjiż terz) matul perijodu ta’ referenza.

                  —

                  Appoġġ għall-ħolqien u l-konsolidament ta’ netwerks tas-sidien taċ-ċinema Ewropej u ta’ pajjiżi terzi li jkunu qed jiżviluppaw azzjonijiet komuni għal dan it-tip ta’ pprogrammar.

            (2)   Għan operattiv

      Iż-żieda fil-provvista ta’ kontenut awdjoviżiv u t-titjib tal-kondizzjonijiet tax-xandir u tad-distribuzzjoni għal xogħlijiet awdjoviżivi minn pajjiżi terzi fuq l-istazzjonijiet tad-distribuzzjoni Ewropej u għal xogħlijiet Ewropej fuq l-stazzjonijiet tad-distribuzzjoni ta’ pajjiżi terzi.
      Azzjonijiet li għandhom jiġu implimentati:

                  —

                  Appoġġ għal sħubijiet bejn xandara (jew pjattaformi tal-VOD eċċ.) u detenturi tad-drittijiet Ewropej u minn pajjiżi terzi li jimmiraw għal xandir ta’ pakkett ta’ xogħlijiet Ewropej u minn pajjiżi terzi jew għat-tqassim ta’ katalogu ta’ xogħlijiet Ewropej u minn pajjiżi terzi fuq pjattaformi tal-VOD.

                  —

                  Bini ta’ fiduċja u relazzjonijiet tax-xogħol fit-tul bejn xandara Ewropej u minn pajjiżi terzi, pjattaformi tal-VOD u detenturi tad-drittijiet.

            (3)   Għan operattiv:

      Il-faċilitazzjoni tal-organizzazzjoni ta’ avvenimenti u ta’ inizjattivi ta’ għarfien dwar il-films.
      Azzjonijiet li għandhom jiġu implimentati:

                  —

                  Appoġġ għal netwerking ta’ inizjattivi Ewropej u ta’ pajjiżi terzi ta’ għarfien dwar il-films, b’mod partikolari dawk immirati għal telespettaturi żgħażagħ, għall-promozzjoni internazzjonali tad-diversità ta’ xogħlijiet awdjoviżivi.

                  —

                  Appoġġ għal sħubijiet bejn xandara Ewropej u dawk ta’ pajjiżi terzi għax-xandir ta’ xogħlijiet awdjoviżivi ddedikati lil telespettaturi żgħażagħ.


title: 2010/241/: Deċiżjoni tal-Kunsill tas- 26 ta’ April 2010 li taħtar membru supplenti Olandiż tal-Kumitat tar-Reġjuni

text:
               29.4.2010

               MT

               Il-Ġurnal Uffiċjali tal-Unjoni Ewropea

               L 107/19

         DEĊIŻJONI TAL-KUNSILL
   tas-26 ta’ April 2010
   li taħtar membru supplenti Olandiż tal-Kumitat tar-Reġjuni
   (2010/241/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Olandiż,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE u 2010/29/UE li jaħtru l-membri u l-membri supplenti tal-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015 (1).

               (2)

               Post ta’ membru supplenti fil-Kumitat tar-Reġjuni sar vakanti wara tmiem il-mandat tas-Sur Harry DIJKSMA,

         ADOTTA DIN ID-DEĊIŻJONI:
   Artikolu 1
   Is-segwenti huwa b’dan maħtur membru supplenti fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:
   Is-Sur M.F.A. (René) van DIESSEN, Gedeputeerde (Deputy Queen’s Commissioner) tal-Provinċja ta’ Flevoland,
   Artikolu 2
   Din id-Deċiżjoni għandha tkun effettiva fid-data tal-adozzjoni tagħha.

      Magħmul fil-Lussemburgu, is-26 ta’ April 2010.

            Għall-Kunsill

            Il-President

         M. Á. MORATINOS

      (1)  ĠU L 348, 29.12.2009, p. 22 u ĠU L 12, 19.1.2010, p. 11.


title: Deċiżjoni tal-Kunsill 2014/455/PESK tal- 11 ta' Lulju 2014 li temenda d-Deċiżjoni 2014/145/PESK dwar miżuri restrittivi fir-rigward ta' azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina

text:
               12.7.2014

               MT

               Il-Ġurnal Uffiċjali tal-Unjoni Ewropea

               L 205/22

         DEĊIŻJONI TAL-KUNSILL 2014/455/PESK
   tal-11 ta' Lulju 2014
   li temenda d-Deċiżjoni 2014/145/PESK dwar miżuri restrittivi fir-rigward ta' azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, b'mod partikolari l-Artikolu 29 tiegħu,
   Wara li kkunsidra d-Deċiżjoni tal-Kunsill 2014/145/PESK tas-17 ta' Marzu 2014 dwar miżuri restrittivi fir-rigward ta' azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina (1), u b'mod partikolari l-Artikolu 3(1) tagħha,
   Billi:

               (1)

               Fis-17 ta' Marzu 2014, il-Kunsill adotta d-Deċiżjoni 2014/145/PESK.

               (2)

               Fid-dawl tal-gravità tas-sitwazzjoni fl-Ukraina, il-Kunsill iqis li persuni addizzjonali għandhom jiżdiedu mal-lista ta' persuni, entitajiet u korpi soġġetti għal miżuri restrittivi, kif tidher fl-Anness għad-Deċizjoni 2014/145/PESK.

               (3)

               L-Anness għad-Deċiżjoni 2014/145/PESK għandu għalhekk jiġi emendat kif meħtieġ,

         ADOTTA DIN ID-DEĊIŻJONI:
   Artikolu 1
   Il-persuni elenkati fl-Anness ta' din id-Deċiżjoni għandhom jiżdiedu mal-lista li tinsab fl-Anness għad-Deċiżjoni 2014/145/PESK.
   Artikolu 2
   Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, il-11 ta' Lulju 2014.

            Għall-Kunsill

            Il-President

         S. GOZI

      (1)  ĠU L 78, 17.3.2014, p. 16.

      ANNESS
      LISTA TA' PERSUNI MSEMMIJA FL-ARTIKOLU 1

                  Isem

                  Informazzjoni ta' identifikazzjoni

                  Raġunijiet

                  Data ta' elenkar

                  1.

                  Aleksandr Yurevich BORODAI (Александр Юрьевич Бородай)

                  Data tat-twelid: 25.7.1972f' Moska

                  L-hekk imsejjaħ “Prim Ministru tar-Repubblika Popolari ta' Donetsk”.
                  Responsabbli għall-attivitajiet “governattivi” separatisti tal-hekk imsejjaħ “gvern tar-Repubblika Popolari ta' Donetsk” (eż. fit-8 ta' Lulju ddikjara li “l-militar tagħna qed iwettaq operazzjoni speċjali kontra l-‘faxxisti’ Ukraini”), Firmatarju tal-Memorandum ta' Qbil dwar l-“unjoni ta' Novorossiya”

                  12.7.2014

                  2.

                  Alexander KHODAKOVSKY (Александр Сергеевич Ходаковский)

                  L-hekk imsejjaħ “Ministru tas-Sigurtà tar-Repubblika Popolari ta' Donetsk”.
                  Responsabbli għall-attivitajiet ta' sigurtà separatisti tal-hekk imsejjaħ “gvern tar-Repubblika Popolari ta' Donetsk”

                  12.7.2014

                  3.

                  Alexandr Aleksandrovich KALYUSSKY, (Александр Александрович Калюсский)

                  L-hekk imsejjaħ “de facto Viċi Prim Ministru tal-
                  Affarijiet Soċjali tar-RPD”. Responsabbli għall-attivitajiet “governattivi” separatisti tal-hekk imsejjaħ “gvern tar-Repubblika Popolari ta' Donetsk”

                  12.7.2014

                  4.

                  Alexander KHRYAKOV

                  L-hekk imsejjaħ “Ministru tal-Informazzjoni u l-Kommunikazzjoni tal-Massa tar-RPD”.
                  Responsabbli għall-attivitajiet ta' propaganda favur is-separatisti tal-hekk imsejjaħ “gvern tar-Repubblika Popolari ta' Donetsk”

                  12.7.2014

                  5.

                  Marat BASHIROV

                  L-hekk imsejjaħ “Prim Ministru tal-Kunsill tal-Ministri tar-Repubblika Popolari ta' Luhansk, ikkonfermat fit-8 ta' Lulju”.
                  Responsabbli għall-attivitajiet “governattivi” separatisti tal-hekk imsejjaħ “gvern tar-Repubblika Popolari ta' Luhansk”

                  12.7.2014

                  6.

                  Vasyl NIKITIN

                  L-hekk imsejjaħ “Viċi Prim Ministru tal-Kunsill tal-Ministri tar-Repubblika Popolari ta' Luhansk”, (qabel kien l-hekk imsejjaħ “Prim Ministru tar-Repubblika Popolari ta' Luhansk”, u kien kelliem tal-“Armata tax-Xlokk”).
                  Responsabbli għall-attivitajiet “governattivi” separatisti tal-hekk imsejjaħ “gvern tar-Repubblika Popolari ta' Luhansk”
                  Responsabbli għad-dikjarazzjoni tal-Armata tax-Xlokk li l-elezzjonijiet presidenzjali Ukraini fir-“Repubblika Popolari ta' Luhansk” ma jistgħux isiru minħabba l-istatus “il-ġdid” tar-reġjun.

                  12.7.2014

                  7.

                  Aleksey KARYAKIN (Алексей Карякин)

                  1979

                  L-hekk imsejjaħ “President tal-Kunsill Suprem tar-Repubblika Popolari ta' Luhansk”.
                  Responsabbli għall-attivitajiet “governattivi” separatisti tal-“Kunsill Suprem”, responsabbli għat-talba lill-Federazzjoni Russa biex tirrikonoxxi l-indipendenza tar-“Repubblika Popolari ta' Luhansk”
                  Firmatarju tal-Memorandum ta' Qbil dwar l-“unjoni ta' Novorossiya”

                  12.7.2014

                  8.

                  Yurij IVAKIN (Юрий Ивакин)

                  L-hekk imsejjaħ “Ministru tal-Affarijiet Interni tar-Repubblika Popolari ta' Luhansk”.
                  Responsabbli għall-attivitajiet “governattivi” separatisti tal-hekk imsejjaħ “gvern tar-Repubblika Popolari ta' Luhansk”

                  12.7.2014

                  9.

                  Igor PLOTNITSKY

                  L-hekk imsejjaħ “Ministru tad-Difiża tar-Repubblika Popolari ta' Luhansk”.
                  Responsabbli għall-attivitajiet “governattivi” separatisti tal-hekk imsejjaħ “gvern tar-Repubblika Popolari ta' Luhansk”

                  12.7.2014

                  10.

                  Nikolay KOZITSYN

                  20 ta' Ġunju, 1956 fir-reġjun ta' Donetsk

                  Kmandant tal-forzi Kosakki.
                  Responsabbli għall-kmand tas-separatisti fil-Lvant tal-Ukraina fil-ġlieda kontra l-forzi tal-gvern Ukrain

                  12.7.2014

                  11.

                  Oleksiy MOZGOVY (Олексій Мозговий)

                  Wieħed mill-mexxejja tal-gruppi armati fil-Lvant tal-Ukraina.
                  Responsabbli għat-taħriġ tas-separatisti biex jiġġieldu kontra l-forzi tal-gvern Ukrain

                  12.7.2014


title: Deċiżjoni tal-Kunsill (UE) 2017/609 tas-27 ta' Marzu 2017 dwar il-konklużjoni, f'isem l-Unjoni Ewropea u l-Istati Membri tagħha, ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tal-Libanu, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea

text:
               31.3.2017

               MT

               Il-Ġurnal Uffiċjali tal-Unjoni Ewropea

               L 86/1

         DEĊIŻJONI TAL-KUNSILL (UE) 2017/609
   tas-27 ta' Marzu 2017
   dwar il-konklużjoni, f'isem l-Unjoni Ewropea u l-Istati Membri tagħha, ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tal-Libanu, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218(6)(a),
   Wara li kkunsidra l-Att ta' Adeżjoni tar-Repubblika tal-Kroazja, u b'mod partikolari l-Artikolu 6(2) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               Il-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tal-Libanu, min-naħa l-oħra (2) (il-Ftehim) ġie ffirmat fil-Lussemburgu fis-17 ta' Ġunju 2002 u daħal fis-seħħ fl-1 ta' April 2006.

               (2)

               Ir-Repubblika tal-Kroazja saret Stat Membru tal-Unjoni Ewropea fl-1 ta' Lulju 2013.

               (3)

               Skont it-termini tal-Artikolu 6(2) tal-Att ta' Adeżjoni tar-Repubblika tal-Kroazja, l-adeżjoni tar-Repubblika tal-Kroazja għall-Ftehim, għandha tiġi miftiehma permezz ta' Protokoll għall-Ftehim konkluż bejn il-Kunsill, li jaġixxi f'isem l-Unjoni u unanimament f'isem l-Istati Membri, u r-Repubblika Libaniża.

               (4)

               Fl-14 ta' Settembru 2012, il-Kunsill awtorizza lill-Kummissjoni biex tiftaħ in-negozjati mar-Repubblika Libaniża. In-negozjati ġew konklużi b'suċċess. F'konformità mad-Deċiżjoni tal-Kunsill (UE) 2016/859 (3), il-Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tal-Libanu, min-naħa l-oħra, biex titqies l-adeżjoni tar-Repubblika tal-Kroazja mal-Unjoni Ewropea, ġie ffirmat f'isem l-Unjoni u l-Istati Membri tagħha fi Brussell fit-28 ta' April 2016.

               (5)

               Il-Protokoll għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tal-Libanu, min-naħa l-oħra biex titqies l-adeżjoni tar-Repubblika tal-Kroazja mal-Unjoni Ewropea, huwa b'dan approvat f'isem l-Unjoni u l-Istati Membri tagħha (4).
   Artikolu 2
   Il-President tal-Kunsill għandu, f'isem l-Unjoni, jagħti n-notifika prevista fl-Artikolu 7 tal-Protokoll, sabiex jesprimu l-kunsens tal-Unjoni li tkun marbuta bil-Protokoll. (5)

   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-27 ta' Marzu 2017.

            Għall-Kunsill

            Il-President

         C. ABELA

      (1)  Il-kunsens tat-2 ta' Marzu 2017 (għadu mhux ippubblikat fil-Ġurnal Uffiċjali).

      (2)  ĠU L 143, 30.5.2006, p. 2.

      (3)  ĠU L 144, 1.6.2016, p. 1.

      (4)  It-test ġie ppubblikat fil-ĠU L 144 tal-1.6.2016, p. 3, flimkien mad-Deċiżjoni dwar il-firma.

      (5)  Id-data tad-dħul fis-seħħ tal-Protokoll ser tiġi ppubblikata f'il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: 2014/468/UE: Deċiżjoni tal-Kunsill meħuda bi qbil komuni mal-President tal-Kummissjoni, tas- 17 ta' Lulju 2014 li taħtar Membru tal-Kummissjoni Ewropea

text:
               18.7.2014

               MT

               Il-Ġurnal Uffiċjali tal-Unjoni Ewropea

               L 212/15

         DEĊIŻJONI TAL-KUNSILL
   meħuda bi qbil komuni mal-President tal-Kummissjoni,
   tas-17 ta' Lulju 2014
   li taħtar Membru tal-Kummissjoni Ewropea

      (2014/468/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari t-tieni paragrafu tal-Artikolu 246 tiegħu,
   Wara li kkunsidra l-opinjoni tal-Parlament Ewropew (1),
   Billi:

               (1)

               Fid-9 ta' Frar 2010, il-Kunsill Ewropew adotta d-Deċiżjoni 2010/80/UE (2) dwar il-ħatra tal-Kummissjoni Ewropea għall-perijodu sal-31 ta' Ottubru 2014.

               (2)

               Fl-ittra bid-data tat-18 ta' Ġunju 2014, is-Sur José Manuel DURÃO BARROSO, President tal-Kummissjoni, informa lill-Kunsill li s-Sur Olli REHN kien irriżenja mill-kariga tiegħu bħala Membru tal-Kummissjoni b'effett mit-30 ta' Ġunju 2014.

               (3)

               F'konformità mat-tieni paragrafu tal-Artikolu 246 tat-Trattat dwar il-Funzjonament tal-Unjoni Ewropea, post battal ikkawżat b'riżenja għandu jimtela għall-bqija tal-mandat tal-Membru minn Membru ġdid tal-istess nazzjonalità.

               (4)

               Għalhekk, għandu jinħatar Membru ġdid tal-Kummissjoni,

         ADOTTA DIN ID-DEĊIŻJONI:
   Artikolu 1
   Bi qbil komuni mas-Sur José Manuel DURÃO BARROSO, il-President tal-Kummissjoni, il-Kunsill jaħtar lis-Sur Jyrki KATAINEN bħala Membru tal-Kummissjoni għall-bqija tal-mandat, jiġifieri sal-31 ta' Ottubru 2014.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-17 ta' Lulju 2014.

            Għall-Kunsill

            Il-President

         S. GOZI

      (1)  Opinjoni tas-16 ta' Lulju 2014 (għadha mhijiex ippubblikata fil-Ġurnal Uffiċjali).

      (2)  ĠU L 38, 11.2.2010, p. 7.